url: =Na khangno lai in nang hong piangsakpa phawk in ~ T. Sawm Lian :: ZOMI DAILY\nposted on 24 January 2017 at 3:00 am Lomkholna: Article, Sawmlian\nThuhilhna gelhpa Solomon in khangnote bekin Pasian kisam hi, a ci hi zenzen lo a, khangno laia Pasian phawkloh pen a lauhuai mahmah leh nidang cianga kisikna tampi a piangsak ahihna thu a gennopna hi a, upat khit ciangin na khat peuhpeuh sep baih nawn lo ahih manin, khangno lai hunin a manphapen leh a thupipen Pasian phawk dingin hong hanthawn ahi hi.\nA kipat cilin Pasian in lei leh van bawl a… na dang tampi leh mihing zong bawl hi. Tua ahih manin, ei hong piangsakpa pen Pasian ahi hi. Tua banah, Evi leh Adam lo siah, nute sung pan, pate si le sa tungtawnin Pasian theihpina tawh nute sung panin a kisuakkhia ahi hi. Tua hi a, hih muahah eite hong piangsakpa cih pen, a bulpi-ah Pasian hi a, tua zomah leitunga i nu leh pate ahi cih i phawk ding kisam hi.\nHenry Ford in, “Mi khatpeuh kisin nopna lungsim a nei mi pen khangno hi” ci ziau a, a maan na ciang om hi. Leitung mite in khangno ci-a a saan uh pen kum 15 – 40 kikal khawng hi ding hi. Tua hun pen lungsim leh ngaihsutna, pilna-siamna, leh thatang a hat lai pen hun ahi hi.\nA manpha khangno lai hun\nLeitung mi lawhcing, mi thupi leh Pasian mizat thupi khempeuh pen a khangno lai hun uh a zang siamte hi uh a, ahih kei leh lampiala a kilehkikte ahi uh hi. Innkuan, khua, pawlpi leh gam khantohna pen khangnote siat leh hoih-ah kinga mahmah a, khangnote nuntakzia in mailam hun ding saupi lak hi.\nTua ahih manin khangnote pen manpha mahmah a, Lai Siangtho sungah zong khangno laia neih tate pen galhangpa khut sunga thaltangte tawh kibang hi. A thallawng dimin tua bang thaltang a neipa pen mi lungdam ahihna leh guallel ngei lo ding ahihna leh zahhuai ngei lo ding (Late 127:4) ahihna thu gen hi. Tua ahih manin, khangno lai na hih leh a manpha mahmah khat hi teh cih kiphawk inla, na manphatna a kilatkhiat theih nadingin hanciam in.\nNa khangno lai-in nuamsa in; ahih hangin….. Thuhilhna 11:9 – 10 sung i sim ciangin thu nih phawk ding om hi. A khatna-ah, Khangno lai hun pen nuamsa ding, lungdam ding, kilunggimsak lo ding leh pumpi gentheisak lo dingin hong hilh a; a nihna ah, Khangno lai hun pen sauvei lo ding ahihna leh, khangno lai huna i gamtatna tawh kizuiin Pasian in thu hong khen ding ahihna thu i mu hi.\nHih munah, Pasain in i ut bangbanga gamtat ding hong phal tawh kibang napi, mai lamah tua thute zangin thu hong khen ding ahihna tawh i pumpi’ deihna, a hoih lo-a gamtat ding hong kham lingleng hi. Tua ahih manin, pilvan mahmah ding kisam hi. Nopsakna, lungdamna, lungnopna zonloh ding hi lo a, ahih hangin, tuate i zonna lamah Pasian a lungkim diam? Ama deihna tawh a kituak ding hiam? Tua i gamtatna banga thu hong kikhen ciang i lung a kim ding hiam? cih pen ngaihsut ding ahi hi. Tua ahih leh, i khangno lai hunin bangci nuntak ding?\nKhangnote nuntakzia ding\nTimoti Masa 4:12 sungah khangnote nuntakzia ding nam nihin gen hi. A khatna-ah, Khangno lai hihna hanga mite simmawh dingin omloh ding hi a; a nihna-ah kampauna, gamtatna, itna, upna leh sianthona-ah thu-um mite etteh dingin om ding ahi hi. Hih muna thu nih omte pen a kikhen thei kikeuh lo, a tonkhawm den ding ahi hi.\nHollywood a limpiahnu (actress) minthang Marilyn Monreo pen amau hun lai-in a meel hoihna hanga leitung a zeel numei ahi hi. Ahi zongin, aman, leitungah nopsakna a zon dan khial a, mi khat bek ii zi dingin pammaih kisa ahih manin a nuntakna pen a ut bangbanga a zat leh sawt zang man loin, kum 36 mi bek hi-in a khan (room) sungah sisa in kimu hi.\nTua banah la siam a minthang Elvis Presley zong Pasian kiang zuan nuam mahmah a, amah bek-a a om ciangin room sungah Pasian la sa-in, Pasian kihel lo a leitung nuntakna pen cimtak mahmah hi. Ahih hangin a leitung minthanna leh leitung nate nusia ngam lo ahih manin kum 42 mi bek hi-in O.D in si hi, kici hi. Leitung nopsakna pen bei pak a, paak palh tawh kibang lel hi.\nThu-um mite etteh dingin om ding\nThu-um lo mite etteh dingin om bel a nop khitloh hangin haksa lua lo hi. A hoih lo ahih manin kizo bilbel a, i upmawhlohpi in zong ki-om thei hi. Ahi zongin, Lai Siangtho in khangnote pen mi maimai zong ahi lo, Pasian thu-um mite etteh dinga om dingin hong hilh hi. A bucing lo omkhawm mihing i hih manin, i hatloh pipi mahin, i hoihloh pipi mahin, thu-um mite etteh dingin om i sawm hamtang ding ahi hi. Tua dingin bangci gamtat ding? I Tim. 4:12 sungah Khristian khangnote nuntakzia ding Sawltak Paul’ laikhak tungtawnin kithei hi.\na) Kampauna : Kampauna hanga na khempeuh a pianna thu i thei hi (Pian. 1). “Kamsiam in sial man” cih khat Zomite in paunak i nei hi. I kampau hoihlohna hangin i thuakloh ding tampi i thuak uh a, i ngah ding hamphatna tampi i taan hi. Tua tawh a kilehngat lian, kamsiam hanga hamphatna lianpipi a ngah zong tampi mah om hi. Tua banah, “Mi poi leh mi bang lo gensiatloh ding, poina leh mibatlohna in kai hun nei lo hi” ci-in kampau kidop a kisapna thu kigen hi.\nMi pawlkhat pen mi dang khat tawh a omkhop ciangin amau kianga om lo mi dang leh pawlpi peuh gensia lo-a a om thei lo mi om hi; tua bang mite mi ettehtaak leh mi thupi om ngei lo hi. Kammal kilawm, kammal zaknuam genin, mite hong simmawh theih nading gen pen kidop mahmah ding ahi hi. Ihmut sung nangawna a mangpau buaibuaite in, i kampauna tungtawnin mite in hong it theihna leh hong mudah theihna pen kimangngilh bawl hetloh dingin hoih hi.\nb) Gamtatna : Mite hong simmawhna / zahtakna pen in gamtatna tungtawnin ahi hi. Zu khamkham, zatui khamkham, a zulhzau, zua a gengen, a gi lo mahmah mite pen mi dangte in simmawhin, a kiang uah om dingin zong deih lo uh hi.\n‘Zo ta ing’, ‘ngap ta ing,’ ‘hong thuk thei ken teh’ cih mana mi tungah siatna bawl ding hi lo hi. A hatte hatden lo a, a haite hai den lo hi; a zawngte zawng den lo a, a thupite thupi den lo hi, cih pen phawk den ding ahi hi.\nZomite paunak hoih mahmah tampi lakah, “Thallam cil siat eima tung mahah tu” cih leh, “Mi’ bawlin kisia lo a, eimah le eimah kibawl in kisia” cih om hi. Maan hi. Tuhun a haksatna leh gimna i thuakte leh i gentheihna pen, nidanga i gamtat siatna hang hi thei hi. Tua ahih kei leh zong, tuhuna i gamtat hoihlohna hangin, mai lamah haksatna tampi kithuak thei lai a, kidophuai mahmah hi.\nc) Itna : Khangno lai hun pen lungsim suahtak hun pen ahih manin mite it siam ding kisam mahmah hi. It luat mana pumpi piak ding cihna lam hi loin, deihsakna tak tawh amau huh leh panpih a, a siat nading uh pan kep ding ahi hi.\nLai Siangtho in eima pumpi ki-itna mah bangin i vengte it dingin hong hilh hi (Luk. 10:27; Marka 12:30-31). Eimah ki-it masa ding hanga, tua ciang ‘tua mah bangin’ i vengte i it ding ahi hi. Mi pawlkhat in a minamte zong it ngei lo, minamdang peuh itzaw mawk uh hi. Mi namdang i it nop leh ei minam it masa ding hang a, gamdang i it nop leh ei gam mah it masa ding hi hang. Tua pen Pasian thu tawh kituak hi. Amau pawlpi, minam leh gam a it khangno a tamna munah khantohna om hi.\nd) Upna : “Upna lo tawh kuaman Pasian lungkimsak zo lo hi” (Heb. 11:6a). Pasian in Abel biakpiakna a sanna hang pen a upna hang hi a, Noah leh a innkuante suahtakna, Abraham in thupha a ngahna, Moses in Israel mite Izipt pana a pikhiatsakna leh leikeu tawnin Tuipi San a kan tanna uh, Jeriko kulhpi kicipna, Gideon, Barak, Samson, Jefthah, David, Samuel leh kamsangte gualzawhna leh mavanna pen upna hang hi a, Pasian hanga simmawh bawlsiatna a thuak masate zong a upna uh hang mah ahi hi (Heb. 11:1-40).\nLa phuakpa in, “Na up, na muanngam zah nang a” ci hi. Maan hi. Leitunga mi thupite pen a ngiimna uh, “Hi thei hi” cih a ‘um’ cinten mite ahi uh hi. Khangnote in mailam hun saupi nei lai i hih manin i mai lam hun ding pen lametna lianpi tawh Pasian in ei tungah na lianpi hong sem ding hi, cih up ding ahi hi.\ne) Sianthona : Lai Siangtho sungah Pasian in, “Kei siangtho ka hih manin note zong siangtho un” (Siam. 11:44&45; I Pet. 1:16) ci hi. Pumpi sianthona pen cidamna tawh kizom a, lungsim siangthona zong kha leh pumpi damna tawh kizom hi. Khristian innkuan hoih a bawl dingin siangtho taka bul kipat hoih a, kiteenna siangtho tawh zong bul i pat kisam hi.\nPasian mizat thupi nihte – Daniel leh Josef pen nek le dawn leh numei-pasal thangtatna-ah siangtho uh hi. Mihing deihna a ukzawhna uh hang leh, Pasian a zahtakna uh hang hi a, Pasian in zong thupha tampi pia pah hi.\nKhangno lai-a ha san nianua, sam lang thelthal, nin neinai-a om leh numei pasalna-ah a thangtat, a zulhzau mite pen kuamah in etteh ngei lo hi.\nTuhun leitunga mi nuamsa, a lungdam, a pumpi a gimsak lo mite pen Pasian a zahtak, ama deihna bang hiam cih a kan mite leh, hatin hat kei mah leh, ama nung a zui tantante ahi hi. Leitung a lungnopna zong mite pen a nuntak uh tom a, mite etteh taak om lo hi. Khangnote in i khangno lai hun i zatsiamna tawh kizui-in, i pawlpi, i minam, leh i gam hong khangto ding a, maban limci nei ding hi. Tua ahih manin, khangnote in a kisam masa pen hong piangsakte ahi i nu leh pate leh i biak Pasian phawk a, amau deihna banga i gamtatna zahzahin thupha kingahin, kikhangto thei ding hi. T. Sawm Lian\nPrevious: Christian Hymn te’ tangthu: Nang Kong Beel Hi\nNext: UK in nungkum Nuclear Missile asit alawhsapna thu Media in pholak khiata ~ TK Lian


timestamp: atn

url: =Sizang Kam Taw Kisai Thu Kikupna « Nikonghong\nHome » Lai & Kampau » Sizang Kam Taw Kisai Thu Kikupna\nSizang Kam Taw Kisai Thu Kikupna\nBy: Kahtika Khup Lamh Cin\nSIZANG NGAKNU CIIMTE KIPAUPUINA\nA mun – Sizang Tuiphum Biakinn\nA hun – 2011 March tha\nA: Zeini YSBC patang camp pan hong cia ciang ka pa na “Kawlno hon! “NGA LI’ ” ci ek luilam.\nB: Bang paulap maw?\nA: Ama Zolai hil tu a pai le a thet te, “ခ်င္းဆရာလာၿပီ” hong ci siasua thong ci nga.\nC: Tuale na pa na suak sa ngawl het ahi ve le!\nD: Keima zongh Kawl kam pau tu diksa zaw vaial veang aw. Zomi puite hile, ei bang hi tuak baw. A patangte bang, a kam uh pausak vaset thei.\nB: Ahi tu ma. Amate sia patang Sunday School peuma ahi thei za a kampau ma zangh zaw ci. Innkuan sung seseam Kawl kam zangh buahet vak.\nD: Ei YSBC patang zingsangte ci leang Kawl kam ngitnget hi pai. Inn ah le Nu le Pa na Kawl kam ma zak pupui lai ci vo.\nA: Ei hile, ih patangte, naute na Sizang kam zak thei pha heang tu ci thada, a om hunlam zongh a he ngawl tu hi zo. Manhsa hi.\nB: Ih Nu kam ahi bel hang no lai ma ih thiam phot bale, let zawk te suak thei tak bo. Kei sang ka kaa maa nii vei Taingen ka cia om lei tana a pau thei kik suak.\nA: Kawl ngalkap sung om ngei ka Ni Cing bang a tate tung pan ma ka sin tatawm. A khak sang te Sizang kam se ka an’ neakna hi bo, ka man natu he bong ci san paih leleau. Ama hong natsiat pepet ciang Kawl kamamh bikbek vahai.\nD: Mipilte ci bang hile ih thiambel, ih no kam taw ma khua kingaisun a, thuthuk kikan thei bek ci ahi te, pianpui kam a thiamte hampha suak.\nC: Kum 40 saltaang Itazila te a ngam a cia kik ciang kampau ma buai pui. Laithiangtho sung na sim ngei uh?\nB: Kamsang khat na a kam pau nuam nawn ngawl numeite bang a sam nuksak ci ahi le?\nA: A pau tu a om lai teng ih kam a nungta” suak. Lai sia kam kepna ahi ngawl hunlam he tek leang pha. Akeam thei tu mihing bekma om.\nD: Kampau hiie lai a kiphuatawm bang khawng a piang hi buan te. Pathiah ii hong phuasak ahi kul manphat dan.\nC: Minam tatuam zongh kam bulphu ma a piang hi vei tam.\nB: Tua hang ma hi vak. Malay pan ngambeal seaute bang UNHCR te thusit ciang a\nminam kam a he ziam ci ma sit thei keak hi.\nA: YSBC Zolai tentan ki zazom zo lai hi ngawl zia? Bangba hile a pha zaw him.\nB: Kampau zongh kihil khawm paih le dik lalawm tu ve. Kampau he sa te atu pha peuma. Hi ha, kam he ngawl laite hile, lai a sim thei kakawm hang zong zangh thei tuan tu um bong.\nD: Pa Lai sason thei bangma laimal pawlkhat a simna nam 6 pha, a khiakna tatuam nei lai zen ci leang a heak tu ol buante. Ih pau babang laisim thei kul ka zu le!\nC: Sizang kam zak natu toi vaial sa thong khi. Pawlkhat bang pau thei kasap zangh nuam keak bo. Biakinn bang nei ba leang, bang law nawn tu.\nB: Ke, Kawlte tel ngawl ih kipaupui vaziau thei ma dik ka sak khat hi. Ih ngen pai nuam zong ki nga.\nD: Ngual sung paupui tu a dei ngawl ma om thei leleau hi zei! Ka Pa Vum hong sonna bang ci leang khat vei Bogyoke market sung heak ngei ngaknu khat taw kisi a, paupui vadul sia, nidangte hi bangna Kawl kam ma ih kipaupui zaw tu hong ci, ci ve.\nB: Amate Kawlkam he si, eima kam le a pau thei te hong dungawk nginge hunlam hetekngeu lepha!\nC: Ka Neau Huai terwpa na a ta minseal lak .Kawl min taw sang aap maw. A syapinu na ေမြးစားသားလား? ci pai. A pa en sia ka nui vathun thong ci ze!\nA: Ka Pu Pum leleau a nasep turn lai Kawl min U Kyaw Kyaw pia. A khan tawntung Kawl lawmte na Chin Kyaw Kykaw ci sak veve. Ka oai hi ve, ta’wk zeang a ci nuam ma om tu.\nB: Ih paupui thei tu tawm vaial, kamh vangau sa meak hing! Ngualtamh teng ngamdang papai. Nau ngual te la sonlo hi zo.\nC: Nupi ungualte na nipi sim choir nei a, ih kam zangh lai lei.\nD: Tasia pha dawm. Bang tan vei ih khom ka tawm. Tu laitak amate sung kihel vatut lei leang na uuk uh?\nB: No, hong paa a om ngei? Dei tu um nu?\nA: Dawp vaheei phot leang hi ve.\nB: Na za tha uh? U Tual zongh a lawmte pai sasat hu a lungzuang thei vazek keak hi.\nD: Ama beak paisan nawn ba lam le dik vak maw.\nA: Malay bilbel pawlciang mama tuak. Khua sang om bang phet ma. Nidang YSBC a pawlcin lai bangma ci nga. Khatvei lai Limkhai kam he po leang tuak pai tu thintoi om bo ci a, kiciammui thei\nteng taksua vei tam.\nIh taangh pupite na Kawlngian, Kawldol, Kawlmang thu akpui na phe nei, Kawlte NGA LI pau tu kham laak bang, ci khawng amate lealna kam na nei. Tuciang hiak ah a tutate ‘Kawlno’ suak hi hi zo ta. Khang khat, khang nii zongh bo ngawl lai ‘sangoai lumlee’ ih hi ba naam. Yangon Mivomte, Sente khang bangza hi zo a, a kam uh keam lingleng bek. Sizang kam kansut leang ‘lungtang’ bulphu kam (Ka lungdam) hi a, Kawl kam sia ngilpi bulphu kam (၀မ္းေျမာက္၀မ္းသာ) ahi hunlam kimu. (Ngam Khai Journal 2011 March, Vol. 1, No. 4 p. 12)\nTedim vuandok zum ah kamphen za a kikoi sung tawntung ma Sizang kampaute veu kikhan luilam hi. Thukhen zum kamphen bebek sia Pa KT Ngo Za Lian son bang hile (8) kipha. Tua ngawl lam kamphen zongh ki om lai. Tua hi ciang, Topa Pathian ii thupha piak kampau khat ahi kilangh mama a, hamphat lailaw ngei zo hi hing. “Nungsang mai sau zaw” lai.\nHeaktu: SCC Annual Magazine pan aki la kik hi.\nBy thawngno in Lai & Kampau, Sizang on January 30, 2012 .\n← Napyidaw Kawl Ngam Khuapi\tObama Ii A Thiamna Thu Nga le A Thiam Ngawlna Thu Nga →


url: =Ki Pawl Na Phung Vuh Na - Zomi History Ki Pawl Na Phung Vuh Na - Zomi History\nHome > Articles > Ki Pawl Na Phung Vuh Na\nKi Pawl Na Phung Vuh Na\nKi pawl na cih ciang in, Biakna kipawlna, Khangno ki pawlna, Minam kipawlna, khuakipawlna, Innkuan kipawlna cihte atuamtuam tampi om kha mah ding hi. Koi ki pawl na, koi kipawl na ah ii om zong in, ii om na pawlpi/ ii kipawl na phung vuh ding ki sam mahmah hi.\nBangcih phung vuh ii dinghiam? tawm ki kum suk leng ut huai sa ing.\nKipawlna ah (lungsimsiang tho) ki sam hi. Thu buai khat ki theih mawh bawl ding, ahih kei leh vai khat peuh hih ci koih dak ding ii ut lai tak na ngawn in, Thu dam tawh thu MAN thu TAK nagen khiat theih ding hong ki sam ding hi.\nMi tampi tak in mi muh khialh thuak zen aa, thu man gen ding zah in, a mau a it mi nei lo uh ahih man in,gen ngam lo cih om thei uh hi.\nKipawlna pan mi khat alam pial laitak in thu maan gen pih ngam zah ding lung sim han na, na neih ding ki sam hi.\nKipawlna ah (ki niam khiatna) ki sam hi. Ei leh ei ki thupi sak na, ei leh ei hi ki sak na leh kisakthei na cih te in ki lawm tak na manlang tak in susia ziau hi. Ki phatsak na in mi te ki kal ah kulhpi lam to hi.Ki niamkhiat na in mite kikal ah kizop na leidawh hi. sathau bang in nelsak/ neel sak hi.\nPasian in kiphatna langpan aa, ki niam khiat na a nei mite heh pih in thu pha pia hi. ki phatsak na in thu pha teng dal tan hi.\nKi pawlna ah (thu siam na) ki sam hi. Thu siam na cih ciang in Kibat lo nate sansiamna,khat leh khat lungsim naa sakna te ki theih pih na leh hong lungsosak mite lung duai na cih te hi.\nKipawlna phungvuh na ah thu ki ip pih na kisam hi.\nHoih tak in ki vaidawn na leh Muan huai tak in thu ki ippih na a om ciang bek in Mite in a lung sim uh hong suah khia ngam pan ding hi. Thu ki ippih cih ciang in ii sang gam nu/pa a mawh lai tak in dai om hithiat cih na hi lohi. Na ki pawl na sung ah thuki gen khat peuh na ki pawl na sung bek mah ah a om suak ding ki sam hi. ii sung thu mi dang te kiang ah gen khia sesup lo cih na hi. thu khat pan ki gensia lo cih na zong hi. lim tak ki kup ding ki sam hi.\nKipawlna phungvuh na ah hih mun na ki sam hi. Hih mun na cih ciang in atom thei penpen in maanmaan in ki zom cih na hi. maanmaan in ki mu/ meeting,maanmaan in thu kiza cih te zong ahihi.\nLai siangtho sung ah ki lawm tat zia nam kua om hi. Tua te ahih leh.....\n1.Authenticity-hihna man, Ka lungsim suk khak na te uh ahi bang in ka ki hawm/gen sawn ding uh hi.(1Jhon 1:7-8, Jame 5:16a)\n2.Mutuality-kizop tuak na, Khat leh khat tha ka ki pia dinh uh hi.(1cor 12:25,Rom 1:12, 12:10,14:19)\n3.Sympathy-Thu khual na, Khat leh khat ka ki huh ding uh hi.(Kolosa 3:12,Fillip 3:10,Hebru10:33-34,Job 6:14)\n4.Mercy-Heh pih na, Khat leh khat mawh na ka ki mai sak ding uh hi.(2cor 2:7,Kolosa 3:13)\n5.Honesty-Lungsim siangtho, It natawh thu maan ka ki gen ding uh hi.(Galatia 6:1-2,Efesa 4:25, 4:15,paunak 24:26,28:23,Thuhilhna 8:6,1timoti 5:1-2,1cor 5:3-12)\n6.Humility-Kiniam khiatna,Ka tha nemna te uh ka ki pulaak ding uh hi.(1peter 5:5, Rom 12:16Fillip 2:3-4)\n7.Courtesy-Thusiamna, Kaki batlot na te uh kaki sang siam ding uh hi.(Rom 15:2, Titu 3:2,Rom 12:10)\n8.Confidentiality-Thukiippih na, Kaki gen siakei ding uh hi.(Paunak 26:28,Titu 3:10)\n9.Frequency-Hih munna, Kaki pawl na kathu pi sim ding uhhi.(Hebru 10:25,Sawltak 2:46)\nii thei sasa himah leh khat veivei mang ngilh kha thei zel ii hih man in ii minam sung ii ki pawlna sung thanemkha thei zel ahih man in khat vei kumthak tawh tha thak lakhawm ding in hih mun pan Jesu min tawh kong zawn uh hi.\nDavid Son Thang\nArticles 12:45:00 AM\nItem Reviewed: Ki Pawl Na Phung Vuh Na Rating: 5 Reviewed By: Thang Thawn Tuang Guite


url: =Thuthak Tomkimcing 11 Oct 2014 :: ZOMI DAILY\nposted on 11 October 2014 at 9:02 pm Lomkholna: Hauthang, Myanmar, News, World, Zomi\nA. EBOLA nei Japan nu zintun na Kisit thei ding.\nMandaly pan in Tamu khua ah 30 Oct 2014 in Ko Ye Win Aung mawtaw 3G7800 tutna A ah atu Japan te Ms KawakuboYuko kici nu Tamu khua ah tung in, Shwe Oohkaa zin tun buk ah zan ngiak ahihi. 2 Oct 2014 ni in Tamu pan in Imphal pai in Ebola nat na nei dihdih hi. The Sangai Express Oct 5 in thuthang ah suaksak ahih man in Mandaly azin tunna hotel kisit thei ding cih kiza hi.\nB. Lamka Khuapi ah Mizo dawr te kikhak theiding.\nLamka khuapi ah Mizo sumbuk honpi khat in ZRA ah siah piak nuam pha lo ahih man in Mizo sumbuk mihau pi te leh YMA te kimuh khopna a simtham in nei ding in thukiza hi. Koilai koimun ah banghun in kimuhna bawl khiasim ding cih thu diktak in gen khiatna om nailo cih simtham thukan te thei khia uh hi.\nC. Pu Lian Hmung Sakhong in thusin na pia.\nDemocracy ‘ Federalism leh Mihing zalenna tawh kipawlin 6,7,8, Oct 2014 nithum sung NCCT Pu Lian Hmung Sakong in Matupi khua ah thu sinna pia hi. Tua mun ah khuanu khuapa leh Siamsin te , Biakna lam makai te leh Khang no gam leh nam akin auk te nisim 150val ta kihel uh a, tha ngah in lopsak tuam mahmah sak hi.\nD. Rih Khuadar ah CNDP zum hong beh.\nChin National Democratic Party (CNDP) in Rih Khuadar khuapi ah zum honthak ding in gel na 7 Oct 2014 nei khin uh hi. Hih mun ah Presidnent Pu BawiLianVung၊ Vice ah Pu Ceua leh Pu LianVung၊ Thusapi Secretary Pu AungTun leh upa pi 16 kihel uh cihi. CNDP party ah CPP pan in pawltai honkhat zong kihel cih kiza hi. Chin state sung ah gam leh nam Zomi Congress for Democracy ZCD, Asho Chin National Party ACNP, Chin League for Democracy, CLDP,Chin National Democratic Party, CNDP,Chin Progressive Party CPP,Ethnic National Development Party, ENDP cih hih teng kihel uh hi. Kiteelna 2015 hun aom leh akidem ding party vive in kilam en tek uh hi.\nE. Yangon kimvial Meileeng man’ apat pan atawp K 100/.\nHongtungding November 1 nipan kipan Yangon khuakim tai meileng tungtuan man in apat pan atawp zong Kyats 100/- ding hita ahi. Meileng khawlna 38 om hi.\nF. Tedim khuapi lamzin nih nading kibawlpha .\nTusungteng Tedim khuapi lampi lian nih nading kipuah phasan laitak ahihi. Lampi pen khua mite in agen na ah mawtaw nih kipaih phelh thei ding in deih bang in lemtang nailo in neu lai mahmah ci uhhi. Lampi phung keek ding huan nei te in phal zo taktak lo cihi. Khuapi lian suak ding hi leh Mawtaw pai nading neulua ahih ban ah luinono om na mun te ah lampi kawite toi lua lai mahmah cih kiza hi.\nPrevious: A (57) veina KYA nuamtak kizo\nNext: 72 virgin te pen 6(6+6)hi thei ding in ki um mawh


url: =Pawlpi sungah Politics (Politics within the Church) ~ Tual Khan Suan :: ZOMI DAILY\nposted on 1 September 2016 at 11:16 am Lomkholna: Article, Politics, Tualkhansuan\n(Politics cih kammal pen eipau in ” gamleivai”, “minam leh gamvai”, “simleivai”,cih bangin kitei khia zelna pin, mun pawlkhat ah tua kammalte zat lian dingin kituak lianlo mawk a hih manin, ” Politics” cih mah tawh hih lai sungah kizang a hihi)\nZomite pen minam neu khat a hih hangin Pasian hong piak thupha kisang a, leitung mong dong ah kizeel in i biak Pasian i phat hi. Pasian thu sungah zong nuam sa kawmkawm in i minam hihna zong kimang ngilhlo a, i biakpiakna kipawlna Pawlpi min dingin zong i minam min man a hi “Zomi” cih a zang tangtang utte i hihi. Biakna pawlpi a makaih Sia/Siamahte leh pawlpi Upate in zong “Zomi” cih kammal zatpen Pasian thu tawh a kituahlohna ding zong bang mah mu tuanlo a hih manin, hoih sa in kisang thei tek lel hi. Pawlpi min tap dingin minam min “Zomi” zat pen leitung vai a hih lohna leh Pasian thu tawh kituaklo a hi cihna ding ki mulo a hih manin zat ding hamsa kisa hetlo hi.\nPasian thu i up zawh a kipat in zong biakna tawh kisai kipawlna ah zong i minam min a hi, “Zomi” zat pen khum kisa in kizang tangtang hi. Pasian nasem makaite leh mipi ten zong minam min zat pen minam vai leh Politics vailua cih bangin kisang hetlo hi. I minam sungah Pasian thu tawh hong makaih masa Pu Sukte Hau Go in zong i minam min pen biakna kipawlna ah zong zat theih a hihna hong lah khiatna ding Zogam bup tuiphum kipawlna pen ” Zomi Baptist Convention, ZBC” cih min na phuak hi. Tua tawh kizom in ” Zomi Theological College, ZTC” cih a hizongin, “Zomi Christian Literature Society,ZCLS” cih a hizongin kiphuh khia hi. Hih bangin minam min zatna pen Politik sepna ding ngimna khat zong a om hilo a, i lungsim takpi leh lungsim siangtho taka i minam itna leh i minam min ngaihsak man hi zaw hi.\nA hizongin, gamdang tung Zomi te sungah minam itna hong khang i cidiam, a hih kei leh biakna makaite sungah muh dan hong kikhel i ci zaw hiam, i minam min tawh biakna pawlpi min i phuahna hangin pawlpi sung peuhah buaina piang thei mawk hi. Pawlkhat in i pawlpi min dingin “Zomi” cih kamma zanglo pen minam a itlo bangin a mu pawl a om bangin, pawlpi min pen minam min tapsak na hangin biakna pen Pasian thu tawh kituak lo banga a mu pawl zong om leuleu mawk hi. A beisa a “Zomi” cih min vawh a pawlpi khat sungah a kithu tuak mahmah mitampi omna pawlpi sungah ah “Zomi” pen politik vai lua hi cih paulap in zat nawnlohna hangin pawlpi sungah kiphelkhapna piang ngei hi. Tua mah bangin, Pawlpi min dingin “Zomi” a kizang nailo pawlpi pawlkhat sungah zong “Zomi” cih kammal pen in pawlpi min tapsak sawmna hangin buaina piang veve hi.\nPasian thu-um Zomite sungah i minam min a hi, “Zomi” kammal in i pawlpi min i tapsakna leh i tapsaklohna hangin pawl sungah kikhenkhapna om hi cih i mu hi. Tua bangin i pawlpi sungah thu buai a om tak ciangin pawlpi makai sia leh upate tung panin “Zomi” kammal pen Politik vaiin kimu mawk thei hi. Makai pawlkhat bangin “Zomi” cih kammal a deiha thu genmite leh a deihlo a a nialte pen Politik asem ( Nyaingangyi tama) bangin mu uh a hih manin a mau ngaihsutna gen mawk thei hi. A taktak in Pasian thu-um Zomite pen i ngeina ah mintap a thupi sak minam khat i hih manin mi leh kipawlna khatpeuh min i phuah ding ciangin zong i minam min tapsak ding a kideih masa pen a hihi. “Zomi” cih kammal tawh kipawlna min leh pawlpi min phuah pen Politik (Nyaingangyi) vai khat zong kihel hetlo a, i ngeina a hih mintap vai a hihna kiphawk khollo mawk hi. I minam min mah ngaih kisa tek leh khum a kisak man hi zaw pen hi.\nA taktak in biakna pawlpi sungah buaina bulpi pen minam min zatna hang hilo hi. Zomi cih kammal pen maiphaw ding bek a kizang hi a, tua i nung ah thusim om hi. Tua thusim in a dang hilo a, biakna pawlpi sungah a sem makaite, siate in itna tawh nasem lo in, a mau mailam angsung ding leh nuntakna ding khualna tawh na a sep man uh ahihi. Pawlpi sungah siate pen pawlpi mi khempeuh in a muan pen leh pawl mite i inn vai lo vai a sem thei pen te a hi uhi. Pawl mite in kampau kicin loh man leh theihna kicin loh manin siate kimuang a kima kaih sak hi. Siate in zong pawl mite theih lohna teng a met dawk (advantages) lian uh a, pawlpi sungah a mau mi dingin mi vuul kipan pah uhhi. Pawlpi sungah a mau deihna bang leh a mau mun a kipna ding deihna a hihi. Pawlpi sia a kizang te in tua bangin mi vuul uh ahih manin pawl sungah a mau mi le milo khen tuam mawk uhhi. Pawlpi sungah pawlpi vai kikupna khat om leh a mau miteng in lang khat ah pang lian in, thu khat in ding pah lian uhhi. Mun pawlkhat khat ah thu min sa in meeting pai uh a, a lang lamte ngaihsutna sansak sawm nawn kilkel lo uhi.\nPawlpi tam zaw a kitap khapna bel pawlpi sum zatna leh zekna hi zaw hi. Pawlpi sungah siate in mi vuul uh a, a mau deih teng gen sak uhhi. A mau kisap inn sap, lo saap a kipan inn sung zi le ta vai, khasum vai dong ah a mi vulhte uh gensak uh a hih man pawlpi thu kikupna buai huai mahmah thei hi. Thu manlo zah dongin pawlpi pan kha sum kipia leh ut uh a hih manin Siate kha sum vai kikup ding pawlpi meeting bang ciangin mi zawn in a buai mahmah sia pawlkhat om hi. Pawl mite a huhna uh pen galvan in zang uh a, siate huhna a ngah khempeuh upa leh pawlmi te in zong siate cih pen hoih in hoih ta kei leh san ding sa in om mawk hi. Siate mahmah in a mau khasum ban ah, a zi le ta, inn ten lo ten a ding in sum bei khempeuh pawlpi in piaksak ding deih uh a, tua bang thu hangin pawlpi sungah pawlkhen (faction) uh a hih manin pawl mite khat le khat ki it ding zah in ki it lo zo hi.\nTua bang hun tak ciangin pawl sungah thu lai gen mi khat le nih omte pen siate mahmah in zong ell bawl, lang bawl in mite muh dah dingin kampau mawk uhhi. A diak in khasum vai ah bang sia dangte tawh ki langbuuk lua lawmlawm sa in, kilawm sa lo a, a kampau om leh pawlpi siate deihlo, itlo cih bangin min belh (label) uh a, pulpit tung pan lungkim lohna peuh gen thei lai mawk uhhi. Upa ten “ thu tang gen leh sa zang kap a val” a cih bang un, thu man deih mite pen kinawl khin in pawlpi sungah buai lawh thei hi.\nZomi min zat man leh deih luat manin pawlpi kitam or pawlpi sungah buaina om cih pen manlo hi. Zomi itna leh Zomi a ding sepna pen politik hi lohi. Pawlpi sungah buaina omna leh pawl kikhenna a hang pen pawlpi sungah politik a kisep man hizaw hi. Tua politik pen mimal mailam angsung ding khual na leh mun ngah ding deihna tawh makai siate in pawl mite tungah met dawk ( advantages) a lakna hang a hihi. Pawlpi sungah pawlkhen (faction) om a, Siate kisap khempeuh pawlpi fund pan zat ding ( sia kha sum ban ah) pen siaten a mau thu zawh pawlmite pawlpi meeting ah thu sung sak uhhi. Sia nih leh thum omna pawlpi ah sia khempeuh a kilawm a kituak a koih ding a deih teng pawlpi mite pena, a kivuul pawl mite tawh kilem lo suak hi. Biakna sungah pawlpi makai panmun len siate in mi a tuam neih ( a mau a ding a gensak teng)in politik a sep man a pawlpi kitam hi zaw a, minam min pen pawlpi min a koihna hang hi masa hetlo hi.\nDated: August 01,2015\nNext: Malaysia ahzong Zika Virus nupikhat tungpan ki mukhiata


url: =Satan gual lel-in taita bek hi lo :: ZOMI DAILY\nposted on 18 January 2016 at 7:15 pm Lomkholna: Biakna, News, SuanghDal\nThu-ummite’ tangko ding thu pen “Satan gual lel in tai ta” cih ciang bek hi loin Satan kihencip khin hi zaw. Ih tangko ding lungdamna taktak pen mawhna hanga Pasian’ hehna Jesuh’ sisan in thoih dam zo hi, na mawhna pan in kisik inla upna tawh dikna ngah in, cih thu namte hizaw ta hi. Kihilhcianna cih namte pen Christian ahi sate’ adingin a kisam hi a, a piangthak nai lo mite adingin zong a kisap pen uh thu hi zaw kan lai hi. Leitung pan dawite khempeuh hawlkhiat zawhna vangliatna na nei phial zongin na mawhna na kisik kei a, upna tawh Jesuh na zuat kei leh gupna na ngah tuan kei ding hi. Satan le mihingte kikal thu hi nawn loin, mawhnei mihingte le Pasian ih kilemkik ding hun hi ta hi.\nA kisai nawn lopi khat ngawh-a hawlkhiat siansuah, thunget, antan, hanciam keeina thute tawh hih ih buaina (problem of sin) a veng zo ngei ding hi lo hi. Pasian’ kammal zakna tawh a kisuakta hi zaw a, huakuam a dawite hawlkhiatna tawh a kisuakta hi lo hi. Thumaan in hong suakta sak ding hi bek hi. Tua thumaan pen Jesuh Khrih ahi hi. The truth shall make you free (Jahan 8: 32). Tuhun pen dawi hawlkhiat hun hi nawn lo a, lungdamna thu migilote le mawhneite’ lakah gen hun ahi hi. Hawlkhiatna tawh bangmah kilamdang lo dinga, gen khiatna tawh upna hong piang bek ding hi (Rom. 10: 17). Hih banga ci le sa van le nateng siansuahna tawh a kisiang tho thei ding hi pah lo a, a siangtho Khrih sungah upna tawh nuntakna ah a kisiangtho thei pan ding hi bek hi.\nKha galdona ci a, lungdamna thu hilhcianna om mel lopi a, otna, kutna, tukna, thagum suanga khutkawi tumna, dianna, tawnna le gamlumna cihte tawh pianthakna, khangcinna hong piang gawpgawp ding hi lo hi. Syavuante in cina pa’ natna telkhial leh natna tawh kituak lo zatui kinuh, kisunin, kikhoi khialhna piang ding hi (wrong diagnosis). Ih Pasian’ nasepna ah a kisam pen mah a mukhia, a genkhia thei ih hi hiam? Mi khat ii a kisap pen dawi hawlkhiat sak, damna va pia, hauhna va pia cihte himasa loin mawhna kiphawk sak cih hi masa zaw hi. Na lungdamna thu hilhna panin mite za ah za kiciantakin a mawhna uh na kiphawk sak thei hiam?\nMihingte’ kisappen in ih mawhna hangin Pasian’ gal i hih lam, Pasian’ hehna a thuak ding i hih lam i kiphawk ding hi a, tua banga kiciantak a kiphawk sak zo ngap lo a, dam zo hau zo thuhilhnate pen kipattah khialhna (wrong diagnosis) kici hi. Maku 8: 36 –“Mi khatpeuh in hih leitung khempeuh a ngah hangin a nuntakna bulpi suplawh leh bang phattuamna om ahi hiam?” na ci hi.\nChristian minpua thuhilhsya tampi takin Jesuh min paulam in ama’ minthan vangliat nadingin ka dam sak thei, ka tho sak thei, dawite ka hawlkhia thei uh ci-in vangliatna le damna hauhna daupaina lawhcinna, cihtheihna thu bekbek hilh uh a, a mite un zong hau lopi, dam lopi, in ka dam ka hau ci-in thumaan lo tetti pang lai uh hi. Tua pen sawltak Paul in lungdamna thudang a cihte lakah khat ahi hi. Ih lungdamna ding mun ah hong lut pih loin ih lungkham nading mun le puk theihna mun ah hong khumkhum uh hi zaw hi.\nPrevious: Nihgeel Itna ~ Dimno’ Pa\nNext: kEi ~ Dimno’ Pa


url: =Update: ZBC Hymnal Singing Competition 2018 :: ZOMI DAILY\nUpdate: ZBC Hymnal Singing Competition 2018\nposted on 1 March 2018 at 10:23 am Lomkholna: News, Zomi\nHELLO! Hymnal Singing Competition a kidem ding khempeuh in na group min, mimal min leh no favorite Hymns dawng 3 tawh hong ap khawm ve vua maw!\nMarch 18, 2018 (Sunday) ni-in Hymn Concert, Live Performance/ Recording bawl ding ihi hi.\nTua hi a, March 13 ni panin Paangpi SDA Biakinn ah LATAIH kipan ding ihi hi. Concert bawl na ding mun pen Kalaymyo, Taungphila Golf huang sung dingin i lunggulh phot hi.\nMarch 13 (Lataih kipan)\nMarch 17 (Rehearsal)\nMarch 18 (Concert/video shoot)\nMarch 20-23 (Hymnal Singing Competition)\nOrganizer Contact Ph:\nMr. Khupboih Ph. 09400307712\nMr. Stephen Mang, Ph. 09450065801\nOrganizer, Zomi Hymnal Singing Competition 2018\nPrevious: Haksat hun in lungkia kei in ~ Dim Lun Zam\nNext: Makai hoih ~ Dr. Dam Suan Mung


url: =Khang Tangthu Masa 19 | Siantongluan.net\nKhang Tangthu Masa 19\nKhang Tangthu Masa 19 |\nHih thu khit tawlkhat ciangin Ammon mite kumpipa Nahash si a, a tapa in ama tangin uk hi.\nTua ciangin David in, "Ama pa kei tungah thuman takin hong gamta ahih manin Nahash tapa Hanun tungah thuman takin ka gamta ding hi," a ci hi. Tua ahih ciangin David in a pa huhau-in amah a hehnem dingin kamtaite a sawl hi. Tua ciangin David nasemte amah a hehnem dingin Ammon mite gam Hanun kiangah hong pai uh hi.\nAhih hangin Ammon mite uliante in Hanun kiangah, "David in nang kiangah hehnemte hong sawlna hangin na pa a pahtawi hi, ci-in ngaihsun na hi hiam? Gamsung a pheklek ding leh a lumlet ding leh gamsung a ensim dingin ama nasemte na kiangah hong pai hilo ahi hiam?" a ci uh hi.\nTua ahih ciangin Hanun in David nasemte manin a khamul uh metsak a, a kawng ciang uhah a puante uh atkhiatsakna tawh amaute daisakin a sawlkhia hi. Tua ahih ciangin amaute kihem uh hi.\nHih mite tawh kisai thu David kiangah a kigen ciangin amaute a dawntuah dingin mi a sawl hi; bang hang hiam cih leh hih mite nakpi takin maizum uh a, ciah ngamlo uh hi. Tua ciangin kumpipa in, "Na khamul uh a khankik mateng Jerikho-ah om un la, tua ciangin hong ciah un," a ci hi.\nAmmon mite in David muhdahin amau mah a kibawl tawmna uh a muh uh ciangin Hanun leh Ammon mite in Mesopotamia, Arammaakah, leh Zobah panin leeng galkapte leh sakol galkapte cialna dingin ngun talen tul khat a puak uh hi.\nAmaute in leeng galkap tul sawmthum leh tul nih leh Maakah gam kumpipa a galkap tawh cial uh a, amaute hong pai-in Medeba khua kiangah phual a sat uh hi. Tua ciangin a khuapite uh panin Ammon mite kikhawmin galsim dingin hong kuan uh hi.\nDavid in tua thu a zak ciangin Joab leh mi thahat galkap khempeuh a sawl hi.\nTua ciangin Ammon mite hong kuankhia-in khuapi lutna-ah galdo dingin hong pang uh a, a hong kuan kumpite in gamlakah panmun a la uh hi.\nGal in a nung leh a mai panin a panna Joab in a theih ciangin Israel mi a kitengkhia mi pawlkhat teel a, Syria mite a do dingin pangsak hi.\nA omlai a mite amah in a sanggampa Abishai ukin koih a, Ammon mite a do dingin amaute kipangsak hi.\nTua ciangin amah in, "Syria mite ka lelhtuak leh nangmah in kei nong huh ding a, ahih hangin Ammon mite nang na lelhtuak leh keimah in nang kong huh ding hi.\nHang in; i mite-a ding leh i Pasian khuapite-a dingin pasal tat ni; Topa in ama hoihsak bangin hong hih ta hen," a ci hi.\nTua ahih ciangin Joab leh amah tawh a om mite in a do dingin Syria mite kiang hong naih uh hi. Tua ciangin ama mai-ah Syria mite tai uh hi.\nSyria mite a taina Ammon mite in a muh uh ciangin tua bangmahin amaute zong Joab sanggampa Abishai mai-ah tai uh a, khuapi sungah lut uh hi. Tua ciangin Jerusalem-ah Joab hong ciahkik hi.\nAhih hangin Syria mite in Israel-te a lelhlam uh a kitheih uh ciangin, amaute in kamtaite sawlin Eufratis gal khata om Syria galkapte sam uh a, Hadadezer galkapte a ukpa Shofak a makai-in koih uh hi.\nDavid kiangah hih thu a kigen ciangin, amah in Israel khempeuh khawmin Jordan galkah a, amaute kiangah pai-in amaute a do dingin galkapte khawm hi. David in Syria mite a do dingin gal pangsak a, Syria mite tawh kido uh hi.\nTua ciangin Israel-te mai-ah Syria mite tai uh hi. Tua ciangin David in Syria mite leeng hawl galkap mihing tul sagih, leh khe galkap tul sawmli that a, amau galkap a ukpa Shofak zong a that hi.\nTua khit ciangin Hadadezer nasemte in Israel-te a lelhlam uh a kitheih uh ciangin amaute in David tawh kilemna bawl uh a, ama khutnuai mi a suak uh hi. Tua ahih ciangin Syria mite in Ammon mite huh nuam nawnlo uh hi.\nTedim Lai Siangtho / Laibu: Khang Tangthu Masa 19


url: =Samuel Masa 2 | Siantongluan\nSamuel Masa 2\nHannah in zong thu ngenin, "Topa tungah ka lungdam a, Topa hangin ka kipak hi. Nong huhna hangin ka galte ka nuihsan hi.\n"Topa bangin a siangtho kuamah dang omlo a, amah simloh kuamah dang omlo a, i Pasian tawh a kibang hong hu dang omlo hi.\nTua bangin kiphatsakna tawh pau nawn kei in la, na kamsung pan kihihsakna gingkhiasak kei in. Bang hang hiam cih leh Topa pen a thei Pasian hi a, amah in gamtatnate a tawi khai hi.\nA thahatte thalte kitan a, ahih hangin a thanemte in thahatna ngah uh hi.\nA gilvahte in an thalawh uh a, ahih hangin a gilkialte kial nawnlo uh hi. Tasel mi in ta sagih nei a, ahih hangin ta tampi a neinu a lungzuang hi.\nTopa in thatin hingsak kik a, amah in Leinuai-ah paipih sukin thotosak hi.\nTopa in zawngsakin hausak a, amah in niamkhiat sukin, zong sangtosak hi.\nAmah in leivui panin mizawngte phongto a, amah in a cimawhte a lungkhamna panun a phongto hi. Uliante tawh tukhawmsak a, minphatna ngahsak hi. Bang hang hiam cih leh leitung khuampite Topa}-a hi a, tuate tungah amah in leitung pumpi a koih hi.\n"Amah in a thuman mite kalsuanna limtakin cing a, ahih hangin migilote khuamialna sungah kikhiasuk ding hi. Bang hang hiam cih leh thatang hatna tawh mi gualzo lo ding hi.\nTopa langte tamkham ding a, amah in amaute do-in vantungah van gingsak ding hi. Topa in leimong dongah thu khen ding hi. Amah in ama kumpipa tungah thahatna pia ding a, a sathau nilhpa vangliatna sangsak ding hi," a ci hi.\nTua ciangin Ramah-a a inn-ah Elkanah a ciah hi. Ahi zongin naupang in siampi Eli omna-ah Topa na a sem hi.\nEli tapate pen bangmah a manlo mite ahi uh hi. Amaute in Topa zahtakna neilo uh hi.\nMite tungah siampite gamtat zia ding ngeinate donlo uh hi. Mi khatpeuh in biakna a piak ciangin a sa a huan laitakin siampipa nasempa sikkeu-ka-thum nei khat a khutah tawi-in hong pai a,\namah in a sikkeu tawh sikbeel dai ahi a, beel-uk ahi a, beelpi ahi a, beel sungah ahi zongin sunsuk hi. Sikkeuka in a kaihkhiattoh khempeuh siampipa in tang ding hi. Tua ahih ciangin Shiloh-ah a pai Israel-te khempeuh tungah amaute in tua bangin hih uh hi.\nTua thamloin a thau a kihal ma-in siampipa nasempa hong pai-in biakna a pia mipa kiangah, "Siampipa-a ding han ding sa hong pia in; bang hang hiam cih leh amah in nang tung panin sa minsa hong sangloin a sial bek hong sang ding hi," a ci hi.\nTua ciangin mipa in ama kiangah, "A thau hong hal masa sak in la, tua khit ciangin na deih zahzah la in," ci leh, amah in, "Hilo hi; tu mahmahin nong pia ding uh hi. Tua hi kei leh thatanghat thu-in kong laksak ding hi," a ci hi.\nTua ahih ciangin Topa muhna-ah tangvalte khialhna lian mahmah hi; bang hang hiam cih leh amaute in Topa tungah biakpiaknate thupi sehlo uh hi.\nSamuel pen saihadial siampipuan silhin Topa mai-ah na a sem naupang khat ahi hi.\nSamuel nu a pasal tawh kumsim biakna pia dingin a paitoh ciangin ama-a dingin puantual neu khat bawlin kum simin ama kiangah a puak hi.\nTua ciangin Eli in Elkanah leh a zi thupha pia-in, "Amah in Topa tungah a apkik a ta tangdingin Topa in hih numei tawh nang ta dang hong neisak ding hi," a ci hi. Tua ciangin a inn uhah amaute a ciah uh hi.\nTua ciangin Topa in Hannah thupha pia a, tuanu gai-in tanu nih leh tapa thum a nei hi. Naupang Samuel ahih leh Topa omna-ah a khang hi.\nTu-in Eli teek mahmah a, Israel-te khempeuh tungah a tapate gamtatnate, leh kikhopna buk lutna-ah na a sem numeite tawh a lupkhopna thute khempeuh zong a za hi.\nAmah in amaute kiangah, "Bang hangin tua bangin gamta na hi uh hiam? Mi khempeuh tung panin na gamtat siatnate uh ka za hi.\nHilo hi, ka tapate aw; Topa mite in a genthangna thu ka zakte hoihlo hi.\nMi khat midang khat tungah a khialh leh ama-a dingin thukhente in palai sem ding hi. Ahih hangin mi khat Topa tungah khial leh ama-a dingin kua in va thumsak ding ahi hiam?" a ci hi. Ahih hangin amaute in a pa thu ngailo uh hi. Bang hang hiam cih leh tua pen amaute a thahna dingin Topa deihna ahi hi.\nTu-in naupang Samuel a pumpi khangin Topa leh mite maipha a ngahtoto hi.\nTua ciangin Pasian mi khat Eli kiangah hong pai-in ama kiangah, "Topa in hih bangin ci hi: Egypt gamsung Faro khutnuai-ah na pupi Aaron leh a innkuante a om laitakin Aaron tungah keimah ka kilang hi.\nIsrael minamte khempeuh sung panin amah ka siampi ahi ding, ka biakna tau-ah a pai ding, paknamtui a hal ding, keima mai-ah siampipuan a silh dingin ka teel hi. Israel mite tung panin mei tawh kihal keimah hong kibiaknate khempeuh na pupi innkuan tungah ka pia hi.\nTua ahih ciangin bang hangin keimah hong kibiaknate leh ka thupiak ahi keimah hong kipiakte thusim loin, keima mi Israel-te piak a limci pen teng tawh note kithausakin, kei sangin na tapate pahtawi zaw na hi hiam? ci hi.\nTua ahih ciangin Israel-te Pasian, Topa in thu hong genin: Nangma innkuan leh na behte keima mai-ah sungtumin pusuak tawntung ding hi, ci-in thu ka ciamsa hi, ci hi. Ahih hangin tu-in Topa in thu genin: Tua bang hi nawnlo ding hi. Bang hang hiam cih leh kei hong pahtawite ka pahtawi ding a, kei hong simmawhte ka simmawh ding hi.\nEn in, nangma innkuan sung leh na beh sunga tangval hat khempeuh ka suksiat hun hong tung ding a, na innkuan sungah puteekte a om nawnloh hun hong tung ding hi.\nTua ciangin Israel-te tungah ka piak daupainate khempeuh na lungkham hunin enna mit tawh na en ding a, na innkuan sungah puteek om ngei nawnlo ding hi.\nKa biakna tau panin ka suksiatloh na suante khat pen mitlawt dongin a kap ding leh a lunggim dingin kikoih ding hi. Tua ciangin na innsung panin a khang khempeuh, mite namsau tawh si ding uh hi.\nNa tapa nihte, Hofni leh Finehas tungah hong tung ding hih thu pen nang-a dingin lim hi ding hi. Amaute gel a ni kikhatin si ding uh hi.\nTua ciangin ka lungsim sung leh ka ngaihsutna bangin a sem ding a citak siampi khat keima-a dingin ka khangsak ding hi. Amah, suanlekhak nei-in ka bawl ding a, ka sathau nilhpa mai-ah amah sungtumin pusuak tawntung ding hi.\nNa suanlekhak a suakta mite khempeuh ngun peek khat ahi a, anlum lum khat ngen ding ahi zongin ama kiangah pai-in, "An tawm ka neih theihna dingin siampipa omna mun khat peuhpeuhah kei hong koih in, ci-in kong thum hi," ci ding uh hi, ci hi," ci-in a gen hi.


url: =Kumpi, innpi leh party makaite kimuhna nei :: ZOMI DAILY\nposted on 11 December 2014 at 2:14 pm Lomkholna: Myanmar, News, ZomiTimes\nNovember 26 niin Yangon kumpi zum sung ah Kawlgam kumpi leh Party 67 makaite kimuhna om hi. Kawlgam ah Party 76 lak ah tutungin party 67 makaite kihel thei hi ci-in U Ye Htut (Kawl kumpi speaker) in MRTV ah gen hi. Hih kimuhna ah minamte kilemna laibawl ding vai, 2008 Danbupi puah ding vai leh Kawlgam ulian 6 – President U Thein Sein, Mipi Innpi Ukipi U Shwe Mann, Minam Innpi Ukpi U Khing Aung Myint, NLD makai Daw Aung San Suu Kyi, Tualsuak minam party makai pan Dr. Aye Mg (Rakhine) leh Galkap mangpi Sr.Gen. Min Aung Hlaing kimuhna ding vai kikupna om hi ciin RFA ah kisuah hi.\nU Thein Sein in athugenna ah Democracy tawh kituak ki-ukna apianna dingin kivaihawm hi. Federal Union gam hihna dingin gam kitapsakna ding thute simloh thautawite tawh kilemna dingin thukimna kinei khin hi. Student Union apianzawhna dingin Sangnaupangte leh\nUniversity/College Sangsiate kigawm kipawlna kinei ding hi ci-in kumpi leh party 67 kimuhna ah gen hi ci-in DVB TV in gen hi. Hih kimuhna ah apai party makai 126 pha a, party 67 panin party 41 in thugenna nei hi. ZCD panin Pa Zam Za Mung kahin CPP President Pu No Than Kap leh CNDP President Pu Zo Zam in thugenna nei hi. October 21 ni-in Nipidaw President Innpi ah National Political Allince (NPA) pawl 5 – USDP, NUP, UNA, NBF, NLD, FDA leh President U Thein Sein, Vice President Dr. Sai Mauk Kham leh U Nyan Tun, Kawlgam Innpi ukpi U Shwe Mann, Minam Innpi ukpi U Khin Aung Myint, Galkap mangpi Sr. Gen Min Aung Hlaing, Election Commission Chairman U Tin Aye, Galkap mangpihuh Dy.Sr.Gen.Soe Win tawh mi 14 kimuhna nei ngei khin uhi. Tu-in makai 6 kimuhna panin Kawlgam aa ding thuhoih hong geelkhia dingin ki-um hi. U Thein Sein kumpi asep kum 3 sungin Daw Aung San Suh Kyi tawh 2 vei akimuhna hi-a, Galkap mangpi Sr. Gen. Min Aung Hlaing tawh khatvei kimuhna hipan hi. Daw Aung San Suh Kyi in kimuh ding angetnget hangin kum 3 sungin tu-a angah hipan hi.\nHih kimuhna zong kumpi leh party 3vei akimuhna ahih hangin geelkholh zaksaksa hilo-a, Galkapte in Kachin KIA/KIO phualpi ah Galkapbu asinte thaupi tawh kapin 23 si-a, 20 liamin asite zong Kachin kihello, ABSDF, TNLA, CNF leh AA pan vive hi-in sangnaupang galkap ABSDF leh Shan, Chin, Arakan minam thautawite kihel ahih manin gamsung buai ding launa hang hithei ding hi ci-in agen om hi. November 19 ni-in KIA phualpi Laiza – Kachin ah Galkapbu asinte 105mm thaupi tawh Kawl galkapte in gal kido lak hilo-in agal pan akap uh hi-a, thuman hetlo hi aci zong om a, Yangon Kachin Baptist Church ah asite aa ding thungetna om hi. November 25 ni-in Yangon Kamayut U Tun Lin HuanLampi – COMREG zum ah hithu tawh kisai Press conference om a, CNF AGS -2 Dr. Shwe Khar in kilemna ding deihna tawh bangmah paulo-in asuplawh hi hang. Kilemna bawl mengmeng ni ci-in pulak hi. KIA galkap mangpi Maj.Gen.Gum Maw in hih thu hangin kilemna tawh kisai haksa ding a, Kawl kumpi tung ah muanna kiam hi ci-in gen a, NCCT makai Naing Hanta in hithu hangin kumpi leh thautawite kimuhna leh kilemna vai thugenna hun kisotto hi ci-in pulak hi. VOA leh Galkapmangpi Sr. Gen. Min Aung Hlaing kimuhna thudotna ah Thukhun 436 puahnopna mi million 5 tawh kisai akidot ciangin Kawlgam mipi seh10 suah seh1 bek hi-in atamzawte deihna hilo hi ci-in dawnga, Daw Aung San Suh Kyi in mipi deihna hilo hi na cih leh Kawlgambup ah mipi deihna deihlohna phalna tawh hong lasak un ci-in dawng a, NLD makai U Thein Swe in 2008 Danbupi deih 92.0% val pha hi cihna min sungah 2008 Nargis sung asite min kihel hi – koici banghiam ci-in thukkik hi. Makai 6 kimuh ding tawh kisaiin U Ye Htut in Gambup innpi leh Daw Aung San Suh Kyi deihna tawh kimuh ding hithei nailo hi. Kumpi deihnai n khuam 4 – Kumpi, Innpi, Upadi leh Media ban ah CSO kipawlna kibulphuh a, Gambup innpi leh Daw Suh Kyi in mimal bulphuh lua hi ci-in gen hi. Galkap palai 70 leh Daw Suh Kyi in kimu ding acih zong hun kibicih lua ahih manin hitheilo ding hi ci-in zasak hi. Daw Suh Kyi pen minam palaite tawh kimuhna nei khin hi ciin DVB leh Voice ah kisuah hi. qMRTV, MAL\nPrevious: National Education law etna ~ Zomi Times\nNext: Vondeih Kep Ding – 24 (Pau Khan Kap)\nIndonesia ah pasal leh pasal aomkhawm kopkhat tawsawt “Canning” 85 veituak kithuak sakding


url: =Bangladesh Factory meikang hangin mi 23 si, 70 val liam ~ ZD :: ZOMI DAILY\nposted on 11 September 2016 at 9:39 am Lomkholna: News, Sawltak, World\nBangladesh gamsung aom Packaging Factory khat meikang in mi 23 si a, adangzong mi 70 bang liamgawp cih zanni Saturday (September 10) ni in AFP in genkhia hi. Factory sung aom Boiler puakkhapna panin meikang akipan ahihi.\nTongi State-run Hospital pan Siavuan khat ii genkhiatna ah asipen 15 panin hongki behlap toto hi ci’n AFP te kiangah genkhia hi. Aliam atamzaw pen akangdeu hi uh a, ahuaisialua mahmahte pen Dhaka aom Hospital te ah kipuaksuak hi cihi.\nHih Factory pen Tongi khuasung aom hi a, hih khuapen Industrial Town akicih mahbang in setzung Factory tampi aomna ahihi. Factory pen dawl 4 apha hi a, Boiler Room apuakkhap meikat kipat laitak in Factory sungah mi 100 khawng aomding in ki ummawh hi.\nMei aki phelhkhit hangin Police te’n innsung ah a awkcip khawng aomlai khakding ka lunghimawh mahmah uh ci’n genkhiahi.\nFactory ii adawlnuaipen Ground Floor ah Chemical honkhat kihoih ahih manin, tuatenghang inzong hih meikang pen ahuaisiasak tuam hiding in ki ummawh hi.\nHih Factory pen Plastic Packaging tuamtuam apawlna hi a, tuate pen Potato Chips leh Mosquito Coils cihbangdan te tuamna khawngin kizang hi.\nBangladesh gampen nasep nitha sumtawmcik tawh kicialthei ahih manin leitung gamtuamtuam panin Factory tampi kikoih a, Brand minthang tuamtuam tepen hihgampan akibawl ahihi.\n2012 kum inzong Bangladesh gamsungmah aom Garment Factory dawl 9 aphakhat nasiatak in meikang a, nasem mi 111 in sihlawh uhhi.\nTuazawh asawtlo kha 6 khitciang in Bangladesh gamsung mahah Clothing Factory khat meikang leuleu a, mi 1138 takin sihlawhmawk uhhi. ZD Sawltak #zomidaily\nPrevious: Mipi dawl Guk ~ Rev. Vungh Suan Kham\nNext: Lungkim theihna (Contentment) ~ Peter Mangpu


url: =TEDIM KAM KI ZA NA LAI. (The Chin Hills News). AUTOBA KHA 1920 - Laibu Saal\nHome > Thuluui/Articles > TEDIM KAM KI ZA NA LAI. (The Chin Hills News). AUTOBA KHA 1920\nTEDIM KAM KI ZA NA LAI. (The Chin Hills News). AUTOBA KHA 1920\nAUTOBA KHA 1920\nBu 2 Shil Shim Na 1\nPhoto Credit : Ever Zomi @ Gin Kim Mang\nA mun : Saizang khua\nA ki piang na Kum 1919\nKhalkha Khua ah kha shim in a bawl hi.\nLai Bawl Pa -------- Sang Mang Pa\nHu Te -------- Tun En; Dam Shuan\nKum Khat a man Hamu a hi hi\nKhalkha Khua Autoba Kha 1, 1920\nKAM KI ZA NA THU\nSeptemba Kha ni 8 ni a Tedim Topa in Angalik gam a ji taw a ki teng hi. Novemba kha ni 15 ni in ama le a ji in Tedim khua a tung ding hi.\nAwgu kha a Shi Zang shia te taw Tedim shia te taw Sang Mang pa kiang a Lai Shiang Tho a shin u hi. Jing a Lai Shiang Tho Lui zong a shin u hi. Lai shin na a be ma ina Tezang shia le Hawng Nai shia ci na na thu a awm a hi ciang in a cia u hi. Hai Cin shia pa a ci a na a hi ciang in a pu shuak jo ke hi.\nAwgu kha lak pan Buan Man khua a Pau Cin Hau phui sam pa in Tapidaw a shuak hi. Ni dang lai Buan Man khua in khat Tapidaw a shuak khit ciang in a tawp ki hi. Tu in a shuak pui sam pa in a tawp kik in ki um ke hi. Awgu kha a be dek tak ciang in Dal Luan khua a in sagi Tapidaw shuak hi. Shi Zang gam shung a Tapidaw shuak na-ding in mi tampi a lung ngai u hi. Tapidaw a awm ke khua in Shizang mihing te shung pan khua thum bek a awm lai hi.\nPulan te in Lushia gam a shim u ciang in a cil in a jo u hi. Khua tampi a shim hi. A hi hang in Lushia gal kap te’n a kuan ciang in a ki shim na khua a nga kik hi. Pulan te in a lel ciang in tha khat in a ki lem nuam hi. Kum ni shung pan thum ve mi dangte in Lushia gam a shim nuam hang in a jo jo ke hi. Bang ding hiam i ci le Lushia gam shung a zai ma ma a gal kap te in a lel le mun dang a tai the hi. Tua mun khempeu a shim na ding in a haksa ma ma hi.\nTulki mi kim khat in ki lem na thu a de ke a hi ciang in amau kum pi pa a shuam hi. Klum pi pa in a jo jo lo ciang in Galik khua gal kap te a hun u hi. A ki pat na in Galik te in a jo zaw hi. Tu lai tak Tulki gam shung a haksa hi. Gam tampi in Mang Kang te a la hi. Mi kim khat in kum pi pa a shuam hi, an tampi a awm ke hi. Gim na tampi a piang hi.\nSoza te in Tedim khua a Kham Tung te a-ding za to in thak khat a lam ding hi. Tua za to in lai shim sang in nuai a awm ding hi.\nAwgu kha lai tak Soza a shuam Khalkha hau sa te le u pa te kim khat in a cia u hi. Bang ding hiam i ci le Soza a kha kik hi. Amau in Kawl gam khua tuam a ki khum hi. Hau sa a lian te in thawng in shung a awm lai hi.\nTHAN THANG KHUA AWGU KHA 1920\nHawng Nai khua pi ki kawp pi pan a cia ka tung u ciang in kema le Shia Aung Due Than Thang uk shung a Pashian thu hil in ka pai u hi. Ka pai na u a Thang Zang khua le Tang Pi khua mi te in Pashian thu pha tak in a ngai u hi. Tang Pi Khua a hau sa pa le a ji te ni in: Pashian thu ka um hi, a ci hi. A khua pi te in zong: Ka hau sa pa un Pashian thu a up le ko zong ka um ding u hi, a ci u hi. Tua ciang in Thang Zang khua hau sa pa le a khua pi te in zong: Pashian thu um ung. Khat le khat na ki kum nung in ka lung shim u a ki tuak le ka vek pi in Tapidaw ka shuak pa ding u hi, a ci u hi. Shia Aung Due taw thu hil a ka pai khawm in ka lung nuam ma ma hi. Tua te a-ding thu na nget sak un.\nTua nung ciang in ke guak ka pai kik hi. Tua khua ni ka tung ciang in gup na he pi na thu a the jo nang un pha tak in thu ka hil hi. Than Thang khua a zong tu in nu me ni in: Topa Jeshu thu ka um u hi, ci in ni pi ni shim in hong ki khawm u hi. A lung khel lo nang un thu na nget sak un. Shia Cia\nTEDIM KAM KI ZA NA LAI THU\nTedim Kam Ki Za Na Lai in kum khat a bawl jo hi. Ka bawl sak ciang in mihing a de ding hiam a de ke ding hiam ka thei ke hi. Kum khat khit ciang in Kham Tung mihing te in Kam Ki Za Na Lai a de ke le tua lai ka tawp sak ding hi, ci in ka lung ngai hi. Mihing te in Kam Ki Za Na Lai a de in ka um hi. Tua ciang in ka bawl lai ding hi. Kum khat shung pan kha shim in 200 val a de ciang in 300 bang ka bawl sak ding hi.\nMeng meng in da ke un. Khat ve ve at khial a awm in ka the hi. Tedim kam ka shiam ke hi ka the hi. Ka khual jin lai tak in hu te ka mu tawn tung jo kei hi. Tua a hi ciang in ka the bang ma in ka bawl hi. Tu nung ciang in lai a man zaw ding hi. Kham Tung mihing te a za nuam thu te ka kawi nuam hi. A hi hang in a za nuam thu hong gen ke le ka bawl the ke hi. Tua a hi ciang in lai shung a hawi lo thu a awm le hong gen in. Shim nawp na a awm te ong gen in. Nangma khua shung a nangma gam shung thu lam dang a awm le kema kung a lai at in. Na at sa Kam Ki Za Na Lai shung a ka kawi ding hi. Na khua pan lung dam na thu na za le hong gen in. Mi dang te in hi thu a za nuam ding hi.\nNing kum a man ka ngen ke hi. Lai bawl na man ke’n ka pia hi. A hi hang in tu kum a aman ka ngen ding hi. A hi hang in man a pia jo lo te kiang a man ka ngen ke ding hi. Amau te in Kam Ki Za Na Lai a shim nawp le kong pia ding hi. A hi hang in shum a pia the te kiang a hamu ka de hi. Tua hamu in bawl na man bek a hi ding hi. Kema in met ka nga ke ding hi. Hi hamu in na shia te kiang a pia un.\nKham Tung mihing te in thu pha a nga na ding in Kam Ki Za Na Lai a ki piang hi. Tu kum in hi lai a shim te in thu pha a nga the na ding in thu ka ngen hi.\nMI SHI AWM NA THU\nPashian ta pa Jeshu in a pian ma ina mihing te in mi shi awm na a ki huai sa u hi. Mi a shi khit ciang in nuam na tak pi a nga ke in a awm thei ke, ci in a awm hi. Tua bang in a bang ding in a up hiam i ci le mi shi awm na thu Pashian in a lak sak nai ke hi. A hi hang in Lai Shiang Tho Thak shung pan in Pashian in a hil na thu in a ki at sak hi. Tua a hi ciang in mi shi awm na thu in a nuai a ka at hi.\nLuka Lai Shiang Tho a lian 23 a neu 43 pan in Jeshu in a shi dek tak gu ta te kiang a thu pia na a ki at hi. Jeshu in: Tu ni in nangma ke taw Paladis khua shung na awm khawm ding hi, a ci hi. Tua thu shung pan in mi shi awm na thu tampi a hong lang hi.\n1. Mi a shi khit ciang in a lung shim a nung ta lai ding hi. Jeshu in: Nang in na awm ding hi, a ci hi. Mihing te’n a shi ciang in a lung shim a mang ke hi. Le tung a awm lai tak in mihing a lung shim a ne in a kip tawn tung ding hi.\n2. Mi shi te in a ki pawl a a ki the ding hi. Ke taw na awm khawm ding hi, Jeshu a ci hi. Tua a hi ciang in gu ta pa le Jeshu a ki pawl in a ki the hi.\n3. Gup na a ngah shum gu ta pa in a shi khit ciang in nuam na a ngah hi. Paladis a ci nawp na khua a hi hi.\n4. Tua nawp na in tha khat in a nga hi. Tu ni in na awm ding hi, Jeshu a ci hi.\nPawlu in zong mi shi awm na thu tam zaw a hi hi. Kawluntu Lai Shiang Tho masa shung a at sa in en un: Le tung a i buk a shia ciang in van tung a mihing khut taw bawl lo Pashian bawl sa a awm tawn tung in a awm ina ka the u hi. Kote in le in shung a ka awm lai tak in van tung in shil nuam a hi ciang ina ka taw u hi. Tua bang i shil le puan lo in i ki mu lo ding hi. Hi buk shung a awm ko te in van gik pua a ka tau u hi. Shi the na in shi the lo na shung a mang thang ding ina puan ka shil nuam u hi. Tua bang nga na ding hong pia pa in Pashian ahi a Kha Shiang Tho zong hong pia khawl hi. Pum tak a a shung i awm lai tak Topa taw ki gam la ciang in lau lo in ka awm u hi. Mit mu lo a thu up na taw ka gam ta u hi. Pum taw ki gam la a Topa taw awm ding in ka de u a lau lo na taw ka ki cing u hi. Tua a hi ciang in Topa taw ka awm khawm a hi hang gam la ka awm a hi hang in Topa de mi ka hi ding ina ha kat a na ka sem u hi. Bang ding hiam i ci le komau khempeu in pum tak shang a ai awm lai a a pha le a pha lo i gam ta na awm bang in Khaji thu khen to khawm mai i ding ding hi. Hi thu shung pan in thu hil na in a nuai a ka at hi.\n1. A tawn tung nung ta the ka kha in ka pum ka tak shung a awm jo ke hi. Bang ding hiam i ci le hi pum shung a awm komau un ka tau u hi. Le tung in komau nung ta na ding a lian le a hi ciang in ka tau a hi ke hi. Le tung in a neu le a hi ciang in ka tau u hi. Ete in hi le tung a i kim kawt a awm na te ka jo jo ke a hi ciang in ka tau a hi ke hi. Ete kha a awm na ding in a le tung a neu le a hi ciang in ka tau u hi. Ete in van tung a tawn tung awm na ka de a hi ciang in ka tau u hi.\n2. Ete in le tung pum ka naw shia ciang in pum a hawi zaw ka nga ding u hi. Van tung in shil nuam ahi ciang in a ka tau hi, a ci hi. Tua awm na in bang awm na a hi hiam a ki the le hi. Mi kim khat in: Tho kik na pum a hi, ci nawp na a hi, a ci u hi. A hi hang in eteiI kha in pumpi i nga ding hi, ci in a ki the hi.\n3. Kamau in van tung a Jeshu ka ki mu a ka ki pawl ding hi. Pawlu in: Ka pum shung a ka awm lai tak in Khaji taw ka gam la hi. Ka pum pi ka naw shia ciang in Khaji kiang a ka pai ding hi. Ka awm na tak in Jeshu Kiang a awm hi. Jeshu kiang ka awm nuam hang in Jeshu de mi ka hi ding ina ka ha kat a na ka sem hi, a ci hi.\nTua a hi ciang in Tapidaw te in a shi khit ciang in nawp na a nga a Jeshu taw a ki pawl ding uh hi. Van tung a nga ding vang lian na le ki cing na in le tung a awm Tapidaw te han shua na hi. Pashian thu in awm na khial na shung a mihing a tan a tawn tung a nung ta the na ding in kha a shua ta sak hi. Le tung mihing te in hun na le lung ngai na a sal a hi u hi. Jeshu in tua te a kha kik hi.\nMi shi te in tu lai tak in a pai kik the mihing ho pi the na thu Lai Shiang Tho shung a awm ke hi. Jeshu in le tung a awm lai tak ina mi shi tampi a hing sak hang ina hing kik te in shi na gam shung a mu na a za na thu hong hil nge ke hi. Pawlu in: Ke in van tung thum na dong in hong ka to sak a mi dang kiang a hil tuak lo na thu ka za hi, a ci hi. Pawlu in Damando a hi hang in a mu na a za na a gen kik na ding a ki kham hi.\nA hi hang in a dang Lai Shiang Tho shung a van tung khua awm na thu a ki at jo hi. Khat ve Kha Shiang Tho in Zawhang van tung khua a en sak hi. Ama a mu na thu in Lai Shiang Tho shung a a at hi. Hi thu in lam dang na thu a hi hi. Van tung a awm mi shi te in lam dang sa na taw, nawp na taw, min thang na taw a ki dim hi. Amau in Pashian to khawm kiang a ding u a Pashian gam shung thu ngai shun u hi. A hi hang in amau na sep na a hi hi. Le tung na sep na a hi kei hi.\nBiade Lai Shiang Tho a lien 4 shung pan in u pa sawm ni le li te in Pashian mai a awm lai ta ina Pashian pai a min thang sak u hi. Amau in Pashian a bawl lam a: Topa Pashian aw, na khempeu nangma na bawl jo hi. Tua teng in na de bang ma in na bawl hi. Tua ciang in nangma min thang na le vang liat na nang nga na ding a thu awm hi, ci a la a sa u hi. Biade Lai Shiang Tho a lian sawm shunga gal jo mi te a ki lang hi. Tua te in Mawshi le tu no a la a sa u a: Na khempeu a the Topa Pashian aw, na hi na khempeu a lian a lung mang na a awm hi. Mi pawl khempeu kum pi pa na gam ta na teng a man a thu dik a hi hi. Topa aw kua in pai lo a na minphat lo a awm hiam Topa guak na shiang tho hi. Thu man taw thu na khen na in a ki lang a hi ciang in mi pawl khempeu in na mai a nang hong bia ding hi, ci a la a sa ding hi. Biade Lai Shiang Tho a lian sawm le kua shung a kua ma a shil shim jo lo mi tampi te Zawhang a mu hi. Tua te in la sa na shung pan in. Na khempeu a shiam Topa Pashian in gam a uk hi. Ko teng in lung dam un, a min phat un. Bang ding hiam na ci le no in ji pi ding a hong pai hi. A ji in a ki jem jo hi, ci a la a sa u hi. A ki cing lo hing na in a ki cing ding hi. A jo ke na sep na in a jo ding hi.\nThu khat a awm lai hi. Van tung khua i tung ciang in ka ki te ding hiam, ci in mi a dawng the hi. Mihing a lung shim a mang thang ke le a ki the ding hi. Mihing a lung ngai na a be ke le le tung a the te van tung a the ding hi. Pashian in lung shim le kha hong pia ciang in a na sep na hawi a ki pan le van tung khua a ka ki the na ding in a hi na sep na a jo ding hi.\nTapidaw te in van tung khua a ki the ding in a ka um hi. Ka it te a shi khit ciang in van tung a ka to ding a tua khua a ka ki mu ding hi.\nAmelikan khua Malin sang mang pa\nCI DAM NA LAMPI\nKi Shil Na Thu\nA shung a awm nin na khempeu mihing a pum in a man lang in pai khia nuam hi. Pai khia na lam khat in nak shuk nak to in a ki pai hia hi. Lam khat in i ci tung ki hawng na taw ki pai khia hi\nKhua pi khempeu shung a hawk lam a ki bawl hi. Tua hawl lam a shiang tho bel in a hawk lam a tung pan a taw dawng in tui luang khia the na bel a hi hi. Mihing ci tung zong hawk lam no taw a dim in a awm hi. Tua hawk lam no teng a neu ma ma a hi ciang in mittang taw ki mu jo lo hi. Dangka pek khat ci a mun in hawk lam no tul ni bang bang a awm hi. Ci tak a nin khempeu in tua hawk lam no shung a ki pai khia ni lo hi. Mihing te a gim in a awm nung sang in ci lak a awm tui teng hong shuak a khua ul a ki ci tui in hong shuak hi. Tua bang in ni khat a mihing ci lak a tui khi ma tawl pi khat a dim the hi. Khat ve ve tua sang in a tam zaw a shuak lai hi. Tua bang a shuak tui teng in tui shiang tho a hi kei hi. Ni shim in ci lak a awm nin te hamu khai bang in a pai khia hi.\nCi tung ki shil man in a tua hawk lam no teng a vang ni lo hi. Tua bang teng ci nin taw ki hu cip ci lak a tum a ci na na a piang the hi. Ci teng a shiang na ding in sat-pia taw ki shil hi.\nNin te buan te, lei vui teng in puan tung a zong a bang the hi. Ci tung a nawt ciang in tua nin teng i ci lak a tum a ci na na a piang the hi. Ci lung ki shiang tho sak bang ma in i puan le i lup na zong siang tho sak ding thu awm hi.\nBang ci ki shil ding thu: A ci dam pa sal, nu me, nau pang khempeu in ni shim in ki shil leng a pha hi. Jing sang in ki shil ding a pha bel ahi hang in i ki vak na ding na sep na in ci tung a nin mihing te in ni tak ciang ki shil thu a awm hi. An ne khit ciang ki shil le hawi lo hi. Bang ding hiam na ci le an a zang the lo hi.\nTui shiang tho taw ki shil ding a hi. Tui min taw ki shil le tui lak a lung note in i ci lak a lut the hi. A ki shil khit ciang in puan taw pha tak pi i ci tung i nawt shiang ding hi.\nA tha ne mihng te in tui vawt taw a ki shil na in a hawi bel ahi hi. A ci dam lo mi le ci dam kang mi te in tui vawt taw a ki shil le a ci na kik the hi. Tua bang a hi ciang in a tha dim mateng tui lum taw a ki shil ding hi. A ki shil na i ci dam lo mite a tha hong piang sak the hi.\nCi na te a pum tum khat shil sak khit ciang in puan taw pha tak pi nul a puan taw shil sak a a dang tum khat shil kik ding hi. Tua bang ma in a ci tung khempeu shiang tho sak ding hi.\nLA SA NA KHAT\nHE PI NA\n1. He pi hong han shua na\nKa za ciang in ngai hi\nVan tung sang in pi lam hil na\nMi khempeu ngai ding hi\nSakik: Hong he pi hang a\nGu na hong tung hi\nMi khempeu tang Jeshu shi ta\nKema tang ding zong hi\n2. Maw na te shuak ta na\nA cil a be dawng in\nHe pi a hong lung ngai na pha\nLung mang huai ma ma hi.\n3. Ka khial hang in lam pi\nHe pi in hong mu sak\nKong he pi na maung le-cin pha\nKham khua na tung ding ci.\n4. Nawp sak na i tung ciang\nA mai i mu ciang in\nHong he pi na a pha lam dang\nPhat ning phat ding pha hi\nCidamna Laibu Pasian Thu TEDIM KAM KI ZA NA LAI - Cope Topa Thuluui/Articles\nCope Suan Pau August 21, 2017 at 11:26 AM\nThupi hi: Manpha hi.\nItem Reviewed: TEDIM KAM KI ZA NA LAI. (The Chin Hills News). AUTOBA KHA 1920 Description: Rating: 5 Reviewed By: Cinpu Zomi


url: =Ala Kahakai National Historic Trail - Webot.org\nALA KAHAKAI NATIONAL HISTORIC TRAIL INFORMATION\nAla ... Kahakai ... National ... Historic ... Trail ...


url: =Nepal gamah mi 71 atuanna vanlengkhat kia :: ZOMI DAILY\nposted on 12 March 2018 at 7:14 pm Lomkholna: News, Sawltak, World\nTuni Monday (March 12) ni in mi 71 atuanna Banglaeshi Aircraft vanlengkhat kia cih Reuters pan kiza hi. Tua vangleng sungah Passenger bekbek mi 67 atuang hi a, vanleng sungah nasem Airline Crew pen mi 4 hi in, akigawm in mi 71 atuang ahihi.\nTua vanleng pen US-Bangla Airlines kici a, Nepal gam ii Capital khuapi ahi Kathmandu City sung aom Airport ah akumding in akithawi laitak in atuahsia kici hi.\nHih US-Bangla vengleng pen Bangladesh gam ii Capital khuapi ahi Dhaka City panin Nepal gamsung zuanin alengkhia ahihi. Vanleng sungah atuang mi 71 te lakah mi 17 ki honkhiathei in, adang Passenger te bangci cihpen kitheician nailo hi ci’n Airport Spokesman Birendra Prasad Shrestha in genkhia hi.\nHih vanleng tuahsiatna hangin Kathmandu Airport zong ki khakcip in, adang vanleng atuding te amundang ah ki tusakzawphot hi. Vanleng akiatsuk ciangin mei kuangziahziah a, meikhu ziahziah in dipkuat huai mahmah kici hi.\nNepal gampen mualleguam atam mahmahna gamkhat hi a, vanleng tuahsiatna Air Accident pen omthei zezel hi. Adiakdiak in vanleng aneute tuahsia pahpahthei hi.\n1992 kum inzong Thai Airways khat Bangkok City panin Kathmandu Airport ah akumding in akithawi laitak in kiasuk in, asungah atuang Passenger leh Crew khempeuh in sihlawh uhhi.\nMore: Tuiciim leh mencim hangin India, Nepal, Bangladesh gamsung ah misi 165 phakhin\nUS-Bangla Airlines kici pen US-Bangla Group te neihsa hi a, U.S. Bangladeshi Joint Venture Company khat ahihi. Sawltak #zomidaily\nPrevious: Ganhingte i lawm ~ TD Khen\nNext: Numeikhat zawhthawh thutawh aki pummatgawp vaitawh kisai in Police te’n mi 4 mankhinta


url: =Khuado Thu Laigil ~ Dr. Pum Khan Pau :: ZOMI DAILY\nposted on 8 November 2017 at 6:32 pm Lomkholna: Article, Khuado, Pumkhanpau\nKiginkholhna (preparation): Khuado pen kumkhat in khatvei bek kibawl ahih bangin pu leh pate in nidangin hih pawi pen mawkzat lo-in limtakin kigingkhol masa uh hi. Kum bul tung akipan Khuado cianga gawh ding ganvul uh a, tua pen pawlsa zong kici hi. Tua banah meidet ding meilah a kicingtakin la khol uh hi. Tuamah bangin ann zong la kholin khuado na ding a kisam khempeuh kigingkhol uh hi. Kiginkholhna limtakin a neih manun Khuado hun ciangin nek leh dawn kicing takin om a, lungdam takin zang uh hi.\nMinam pawi ading bekin kiging lua lawmlawm leng lah mimal leh innkuan adingin hoihlo a, kiging het kei leng lah minam it zawh lohna lim a suak hi. Pu le pate in Khuado ading limtakin a kigin kawmun amau nisim nasep khiam tuanlo uh hi.Minam adingin a pan mah bangun amau innsung ading zong a kicingin sem veve uh hi. Kiging khol uh ahih manin minam a itna uh kilang hi.\nKikupna/Kithuzakna (discussion/consultation): Khuado ding vaihawmna kician nei hamtang uh hi. Vaihawmna ah upate leh makaite kisamkhawm liailiai-in kikumthei uh hi. Kidong, kiho, kithuza uh hi. Khat bek ngaihsutna sangin upa makaite ngaihsutna lakhawm diamdiam uh hi. Tangtat loin kikum uh a, semkhawm uh hi. Kikup leh kidot ding thupisak uh hi.\nZomi tangthu ah hausa leh ukpi kiukna a thahat lai nangawnin upa vaihawm na om in kithuza/kikum in vaihawm uh hi. Minam vai thupite ah ngaihsutna kidong diamdiam uh hi.\nNidangin a thei/tei zaw khatpeuh leh thunei zaw khatpeuh in a deih bangin vaihawm ziauziau leh zong mipi in khuamu nailo ahih manin kizui diamdiam lel ding hinapi tua ci loin vai thupi khatpeuh ah na kidong/kikum tangtang uh hi. Tuhun teh pilna a khan tawh kituakin thutheihna zong sangta ahih manin kikum lopi leh kidong lopi in minam vaithupi hawm khak ding pen kidop huai hi.\nKihuhtuahna/pankhopna (unity/cooperation):Pu leh pite in Khuado ding hun a nai ciangin ann lakhin nailote lakpih in kihuh diamdiam uh hi. A thanemte panpih uh a, a zekaite kingakin kihuh uh hi. Amau nopsakna ding ahih nak leh midangte don nawnlo cih bang peuhmah neilo uh hi. Nasep man kim nai lopi-in Khuado bawlsan lo uh hi. Kihuh nopna lungtang (they have a heart for others) nei ngiat uh hi. Ki-it kikhual mahmah uh cihna hi.\nA manlangte’n a zekaiten gak/panpih in, a theizawte’n a theilozawte hilh leh theisakin, a siamzawte’n a siamlozawte sinsak nopna lungtang pen I pu le pate lungtang ahi hi. Tuate tuni in Zomite in mansuah loin I zatzat ding hi a, tua pen minam itna taktak ahi hi. A langkhat lamah Mangkam tawh gen ni ci le’ng: Your success or enjoyment should not be at the cost of your fellow-community.\nKisiansuahna (santification): Khuado cih kammal taktak in dawi leh kaute do in hawlkhiatna, tuate pan kisiansuahna ahi hi. Khuado ni-in inn sung leh khuasung panin dawi leh kaute not gawp uh hi. Dawi leh kau panin kisiansuah uh hi. Pu leh pate in dawi leh kau lau mahmah napi un Khuado ni-in tuate pan suahtakna dingin hangsan takin delhin not gawp ngam uh hi.\nPu leh pate in Khuado ni-in dawi le kau lauhna amau lungsim pan lakhia nuam uh hi. Tua pen cidamna ding, gualzawh matut zawhna ding pan a dalte nawlkhinna hi. Damlohna, zawnna ngauna leh kamsiatnate a do na hi gige uh hi.\nKipawlkhopna (organisation/association):Khuado hunin a pawlpawl, a vengveng in lawm ann nekhawm uh hi. Ann nekkhop cih pen Zomite sungah a thupi mahmah itna kilahna ahi hi. A taktakin a ann sangin a nekkhop, um khop liiliai thupisa zaw uh hi ding hi. Annkuang um khop theihna pen kithutuahna, ki-itna leh kideihsakna lim hi. Tua ahih manin kumkhat sung a khawi uh pawlsa pen khuado ciangin go-in lawm ann nekhawm uh hi. Kipawlkhopna leh nekkhop dawnkhop ding thupisak uh hi. Individualism sangin cooperation/collaboration thupisak zaw uh cihna hi.\nKizahtakna (respect): Lawm ann nek ciangin a uhamte nek masiah khangnote in ne ngamlo uh hi. Khuavak mu masate nakpitakin zahtak uh hi. Khangthakte in khangluite khuamuhna nelhsiah dingin ngaihsun lo uh hi. Kizahtakna thupisa uh hi.\nMinam liante lakah uzaw kizahtakna thupi mahmah hi. Khangthak Zomite sungah tua pen pu le pa zatsa I zuih zawh nawn loh pawl ahi hi. Uzaw zahtakna a kisap bangin, u zawte lam panin zong khialhna a om leh amau a kiniamkhiat masak zawh ding thupi veve hi.\nKi-itna/kideihsakna (love/charity): Khuado in ki-itna limlak hi. Khuado ni-in sa kibakin, zu kitulh uh hi. Amau a nek masak ding sangin midangte in ne masa leh deihsak zaw in kimasak se uh hi. A sisate nagawn deihsakna leh itna lak in si ansiah koihsak uh hi. A ki-it ngaungau minama hihna uh hong lak hi. Tua hangin ki-itna leh kikhualna lim vaphual na etteh uh hi.\nTuhun Zomite in pu leh pate lungtang leh lungsim puakzia I ban zo kei zaw hi. A tunga I gen K-7 te tuhun khangthakte in zong I zop tohtoh ding thupi hi. I Christian upna tawh zong kituak mahmah sawnsawn hi. Pasian thu sungah I kisiansuah kul hi. Jesuh hong itna mah bangin khat leh khat ki-it ding kisam hi. Midangte deihsakna leh huh nopna lungtang I kisam hi. I sepna ah kikumin kithuza leng kithutuakin kimavang ding hi. Mailam adingin kiginkholhna kician I neihkul hi. I ngeinate it in tuamah bangin ei leh ei zong ki-it ding kisam hi.\nNationalism is not about culture or politics, it’s about both. It involves ‘culturalization of politics’ and ‘politicization of culture’. (Hih atunga thu pen Zomi Innkuan Tennesse, USA makaihna tawh kibawl Khuado Pawi 2016 ah ka thugenna pan kong tom lak hi). Dr. Pum Khan Pau\nPrevious: Apartment sungah mipi te alauthawngsak “Suicide Bomber” puan asilhkhat kizonsan\nNext: US kumpi te’n Myanmar gammi 30 kiim puakkiksawm


url: =Zomi Siamsin Kipawlna panin ZRA vaitawh kisai Thukin Tangkona :: ZOMI DAILY\nposted on 19 April 2018 at 4:09 pm Lomkholna: News, Siamsin, Zomi\n19 April, 2018 :: Zomi Siamsin Kipawlna, Universities – Myanmar in AD 2011 pan kipanin Siamsin Medical Trip kipai den hi. Zogam sung kizopna lampi haksakna, Khantohna ziakaina, Zato tawh kigamlatna munte ah kum khatin khua khat bulphuh aa na kisem in, tua khua kiim aa om khuate zong kisamin Siamsin Medical Trip kumsim kipai hi.\n2011 kumin Buanli, 2012 Suanghoih, 2013 Salzang, 2014 Pimpih, 2015 Langzang, 2016 Guasing, 2017 Haiciin leh 2018 kumin Tauleng khua ah kipai hi.\nZomi Siamsin Kipawlna ,Universities – Myanmar in AD 2010 pan kipan Kawlgambup Siamsin makaipite thu kikupna Siamsin Summit kumsim kinei den hi. 2010 kumin Mandalay, 2011 Yangon, 2012 Kalay, 2013 Hakha, 2014 Pimpih, 2015 Langzang, 2016 Guasing, 2017 Haiciin leh 2018 kumin Tauleng khua ah kinei hi.\nZomi Siamsin Kipawlna, Universities – Myanmar in AD 2011 pan AD 2018 dong Siamsin Medical Trip paina ah\n(i) Cina velna (cina & ha)\n(ii) Uham thusinna\n(iii) Naupang pattahna\n(iv) Khuasung mite nuntak khuasakzia leh kisapnate dotna (Survey)\n(v) Nitaksim a theihhuai cidamna, pilna, gamvai leh khantohna thute genna kinei hi.\nAD 2018 kumin a (8) veina Siamsin Medical Trip Tauleng khua ah April 14-16 sung kinei hi. April 15 ni zan lametloh laitakin ZRA hi ung, akici maituam bulh uniform silh thautawi honkhat Tauleng khua hong zanlutin khuasung lamka bomte pan mi amuh peuhpeuh uh leh Siamsinte, Siavuante zinbuk sung dongah thaukeksa ngatin hong thawmvau gawp uh hi.\nTua bekthamlo-in Resource Person khat zong gamsung ah samkhia-in satgawp banah a nuntakna abei dingzah dongin thau tawh kaplup sawm uh hi. Hih bang buaina haksatna, kilin phawnna kawmkal pan Siamsinte in sepding bawlding geelna omsa bangin kisem veve hi.\nMore: Kim Tuang vaitawh kisai ZRA panin Statement khahkhiatna\nHihbang thusia hangin Siamsin mailam kalsuanzia, nasepzia ding vai tawh kisai a sawtlo-in Siamsin makaite, Siamsin Senior te, thudotpite leh Zomi sunga muan le suan makaipite thu kikup khopna (Consultation) kinei ding hi.\nUniversities – Myanmar\nPrevious: Datkhe avui tawh Coffee gawmkhawm in abawlkhia Vietnam Coffee Company khat kiman\nNext: A (8) veina Siamsin Medical Trip leh a (9) veina Siamsin Summit nasepna pulakna\nAw hidan himawk maw guai?\nAmerica Pawlpi liante’ thu ~ Pu Thangboi\nUpdate: Nu Piang Ngaih Don Kawlpi ah vaidawnna kinei


url: =A mi kap ken la, a thu kap in! Agelh ~ Dr. Sian Nun Siam - Laibu Saal\nHome > Thuluui/Articles > A mi kap ken la, a thu kap in! Agelh ~ Dr. Sian Nun Siam\nA mi kap ken la, a thu kap in! Agelh ~ Dr. Sian Nun Siam\nA mi kap ken la, a thu kap in!\nAgelh ~ Dr. Sian Nun Siam\nNidanglai Kumpite hun lai in, gam khat le gam khat gal a piang thei zel hi. Tua hun ciang in galmai samai ah thupiangte Kumpi Innpi ah apuak ding in Kamtai (Messenger) te kisawl hi.\nKhat vei, gal kidona ah, a mau lam pan gal lelh cipi in lel uh a, a Kumpi gam sung a om khua neu te khat khit khat a galte khut sung ah a khahsuah ta uh hi. Tua thu pen Gallak a om Galkapmang te in Kumpi Innpi dong ah thupuak in, a kisam bangbang vaihawm theih nading in Kamtai te sawl uh hi.\nKamtaite zong asun azan ci lo in, mual le kuam te kantan in Kumpi Innpi dong ah thupuak zawh nading hong hanciam uh hi. Lamkal ah gal ten na pang zel in, pawl khat sih lawh uh hi. Pawl khat pen gamlak ganhing gilo te tawh kituak in sih lawh uh hi. Pawl khat liamna natna tawh zui suak zo lo in lamkal ah awk uh hi. A tawpna ah, Ni tampi, tai tampi a tai khit ciangin Kamtai sawltak khat bek Kumpi Innpi hong tung zo hi.\nMihing ngeina pen ei vaipuak lakna mun ah, thusia peuh mah kiza nuam lo in, thu hoih vive bek kiza nuam hi.\nKumpipa kiang ah a Thupuak pa in, a hi bangbang in hong pu lak hi. Kumpipa in tua thu a zak ciang in a gal lelhna heh lua mahmah in, tua thusia a puak Kamtai pa pen hong that kha hi.\nTua pan akipan in Kamtai te kap kha ken la (Don’t shoot the Messenger - DSTM), a thu kap zaw in. (Solve the message) cih thuciin kammal hong piang khia hi.\nTua mah bangin Media nasep zong gamsung gampua ah thupiang te a om bangbang in Mipitangpi te, Mipi Palaite, Gam-uk Thunei te in, a hi bangbang in a theihna ding uh thupuak, thutangkona neih ding pen a mau nasep hi.\nMyanmar belpawlgam ah, Galkap Mangpi te uk hun sung in Media khempeuh pen a mau deih thu te bek suak sak uh a, a mau deih loh te pen Censor bawl in khak cip uh hi. A gelh kha om leh zong lauthawng sak uh a, pawl khat te man in thong ah khum pahpah uh hi. Mipi in thupiang taktak a theih lohna ding in, Kumpi pan in a hawm khiat, Tadensa, TV te bek kihawm sak hi. Tua te ah gam sung thu taktak kihel ngei lo in, a mau nasepna, a mau hoihna vive bek suaksak uh a, mipi te khim cip uh hi. Gamvai thuneihna a sukha lo - Tuukpeeng (Football) kimawlna na ngawn ah Myanmar Team te in Gualzawhna hong ngah uh ciangin Tadensa te ah thupitak in suaksak uh a, hong gualleh uh ciang in mun kiu neu khat ah suaksak uh hi. Galkap Kumpi sung ah zong Makai tungsiah te kiang ah, thu man taktak kigen sak ngam lo in, a mau zaknop thu te bek kigen sak uh hi. Kumpi sung, Gam sung Na khempeuh ah zong a sia peuh mah om lo in, a hoih vive in Galkap Mangpi te in za nuam uh hi. Tua hang in, hunkhat lai in Asia ah a hau pen lak ah kihel Myanmar gam pen leitung ah a zawng pen gam khat dong ah kikiam suk hi. A Kumpi hau in mipi te kizawng mahmah hi.\nGalkap sung, Kumpi sung bek hi lo in, mipi tangpi sung, tualsung kipawlna te ah zong hih lungsim pen hong kizeel sak zo uh hi. Tuni Democracy paizia tawh a kikal suan a, “Kikkhel Hun ta” cih thutawh hong kah NLD Kumpi hun sung ahi zong in, hih lungsim puak pen kikhel zo nai lo hi pen a munmun ah kimu thei lai hi.\nLeitung ah Pasian nasem minthang mahmah khat hi a, Laibu minthang “The Purpose Driven Life” (Zolai tawh kilet khin _ “Ngimna Tawsawn Nuntakna”) a gelh Rev. Rick Warren in “Do not attack the Person, attack the Problem” na ci hi.\nMedia lam bek hi lo in, Gam le nam, khua le tui khantohna ding, Pawlpi sung, innkuan sung cidamna ding, kipawlkhawm thei in vai lianpi, nasep lianpipi te i sep zawh nading in zong hih thu pen kisam mahmah hi.\nDon’t Shoot the Messenger – Solve the Message!\nDo not attack the Person –attack the Problem!\nfrom: Siam Bawi\ncc: Siam bawi\ndate: Mon, Mar 13, 2017 at 3:16 PM\nItem Reviewed: A mi kap ken la, a thu kap in! Agelh ~ Dr. Sian Nun Siam Description: Rating: 5 Reviewed By: Cinpu Zomi


url: =Tulaai Leitung Thuthang Tuamtuam Updates Feb 26,2014\nKawlgam ah March kha 30 nipan kibawlding milip kisimna ah thudongding misim ding in Primary sang sia/siama te kizangding a Middle& High sangsia te kicing sakding akisap leh Siavuan/Siam ate kizanglaaiding ban ah amun amual a te kampau asiam mite kizang ding, akipiazo amuanhuai kipawlna aom leh zong onghuh in kici maithei ci in Census Committee te in genkhia uhhi.\nHIh tawh kisai in kawlgam om Zomi makaai te in ngaihsut pahding leh seppah zanzanding in, Zomi Sangsia/Siama leh Zato lam naseem kicing in inei hiam??? Kawlpau tawh ahelh bualbual mihing khawng ongkipai sak khading hiam??? Mipi deih gelhsaklo in tua gelhsuk un ci in atawngsawsaw ding uhhiam???? ZYA,ZCD cihbang inkumpi tung register nei kipawlna ten volunteer akiseem theiding hiam????\nAkiseptheih leh Register nei Zomi kipawlna te ah kiheltheihnading kumpi tung ah phu pah zangzang a, azenzen in thumanlo omkha thei ahihman in acingding , aencikding mizong kiseh in akisap leh ZRO/A zong Asia ah zum hongkhin ahihman in thau nangawn tawh akul leh cin ding in ongvaai hawm pah zatzat un. No innlam a omten ongsu unla ko apua lam aomten onghuai ding hi ung.\n· Kawlgam gaalkaap lam khantohna ding in geelnatawh kawlgam sung alaaizang munkhat ah kawlgam gaalkaap kheempeuh kipawlkhawm in gaaldo kisinkhopna khat Feb 15,2014 ni in kinei hi ci in kawlgam Speaker huh U Ye Htut in Feb 26,2014 ni in genkhia hi.Hibang dan a mipi te theisak a gaaldo kisinna peen leitung piankhiat zawh akhatveina ahihi. Hi thu hang in mualtung mithautawi te lauthawng pian litlit uhhi.\n· Kawlgam sung a namkee thautawi kumpi langpang kipawlna alianpeen ahi ‘O’ minamte kipawlna UWSA te amasa peen ongtungding March kha 1 niciang kawlgam khuapi Nypidaw ah pai in Kawlgam president U Thein Seim tawh kimuding ci in Feb 26,2014 ni in taangkokhia uhhi.\n· American gam a phualsaat leitung gamkhantohnading apanpih kipawlna ahi USAID Ulian Dr Rajiv Shah Feb 27,28/2014 sung kawlgam ah ongzinding a , kumpi lam ulian te leh kipawlna tuamtuam te tawh kimukhawmdng hi ci in Feb 26,2014 ni in taangkokhia hi. HIh USAID peen kawlgam khantohnading a na tam aseempeen leh apicing peen kipawlna cileeng kikhiallo ding hi.\n· Kawlgam khantoh natawh kizui in thukimpih in ahuh phadial ahi USA gam keh Japan gampan thuneite leh Sumbawl mihaupi te Feb 25,2014 ni in Washington DC khuapi ah etphatna thukikupna khat nei uhhi. Tua mun ah kawlgam sumzon sum vaihna tawh kisai in khangto mahmah hi cih mukhia uhhi. Tuaban ah Japan te in hibang in kawlgam ongkhantohtoh vial leh $1.5billion tawh huhding khensatna kanei uh cih zong genkhia hi.\n· Ukraine gam sung ah Russia deih leh deihlo kikaal buaina lian seemseem ahihman in Russia deih President Viktor Yanukovych kumpi ten matding in thu aginsak phet in Feb 23,2014 ni in Russia gam ah vanleeng tawh nataai ahihman Kiev khuapi sung Feb 26,2014 ni in buaina lian seemseem ban ah Russia deih leh deih lo khennih akisuahding EU makaaite lauthawng mahmah uhhi.\n· Uganda gamsung ah Nu le Nu, Pa le Pa kingai kiteengkha te gawtzia ding thukhun Nungkum December kha sung in Parliament ah thukimna nei uha, Feb 23,3014 ni in President Yoweri Museveni in kipsakna suai kaai ahihman in mipi lungkimlo in lungphona amunmun ah Feb 26,2014 ni in neiciat uhhi.Hih thukhun thak ah neih kibang or Numei pasal ut, Pasal numei ut te akitheih leh man in kum 15 thongkhia in akul leh khailupding cih ahihi. Thukim mahmah ing hih Law peen\n· Israel gaalkaap vanlam te in Feb 24,2014 nipan Lebanon gam Syria gamgi dungteng azialna hang in kilung kimhethet lo a nasia tak in kathuk kikding uhhi ci in Hezbollah gaalkaap tein Feb 26,2014 ni in taangkokhia uhhi. Israel Prime minister Benjamin Netanjahu in Israel te bitnading ahihnaaknaak leh kuakua apau zong in kiseem miahmiah lelding hi ci in Feb 26,2014 ni in taangkokhia hi.\n· Syria gaalkaap te in Feb 26,2014 ni in Damascus khuapi nisuahna lamteng vanlamtawh zial uh ahihman in kumpi langpang tapong 175 si hi ci in Syria state Media te taangkokhia uhhi. January-February khasung bekbek Syria gam ah mipi 3,300 sikhin cizen hi.\n· San Francisco Vanleengtual ah June 6,2013 ni a kibung khualzin mi 291 vanleeng nei Asiana Airline te US kumpi te in mipi keplahna mawhmatna tawh sum $500,000 gam hi ci in Feb 25,2014 ni in taangkokhia uhhi. Hih Vanleeng kibut hun in mi 3 si a 180 liam uhhi.\n· Feb 25,2014 ni a kibawl UN Assembly ah UNHCR te in Syria gam te in Afghanistan gam khengto in leitung ah gaaltaai atampeen suakta hi ci in genkhia uhhi. Syria gam ah 6.5 million gaaltaai om in 100,000 sikhin a, 700,000 liam hi ci in pulaak uhhi. Hih gaaltaai te Lebanon: 938,392, Turkey: 619,642, Jordan: 577,786, Iraq: 224,356, Egypt: 134,450


url: =Romete 1 (Romans 1)\nTungah Paul ii Laithak (Paul's Letter to the Romans)\nRomete tungah Paul ii laithak sia banghangziam cile ama Rome khua a om Pawlpi ah a haw ciangin, amate a kinging sa in a om thei natu a deina hi. Ama tupna pan, tua munah, a om Tapidawte kungah tawmvei naseam in a om zawkciang amate huna taw Spain ngamah a paisuak lai natu ahi hi. Tapidawte upna tu zia le amate nuntakna sungah tua thu a zaak thei natu in ama tel bangin Paul in a at hi a, ama thupuakte a cingbel in a kikhum laibu ahi hi.\nRome khua a om pawlpi mite a paupui zawkciang in amate atu thu a nget sak nate son a, tua zawkciangin a laithakna ii thubulphu ahi “Bangbangin Pathian in mihingte sia ama taw kilem sak kik thei ziam; A kipat pan a kipan a tawp dong upna tungtawn in piang a hina thu, Lungdamna Thupha in pualaak hi,” ci in son hi (1:17)\nTua zawkciangin Paul in a thubulphu sia hi bangin kicingto sak hi. Mihing a minpiang Jewte ahizong, Gentilete ahizong, Pathian taw a kilem kik natu kisamh hi, banghangziam cile amate theampo sia mawna vaangletna nuai ah om siat hi. Mihingte sia Pathian taw a kilem kik natu in Jesu Christ a upna tungtawn in piang thei hi. Tua zawkciangin Paul in Christ taw kikop a nuntakna thak ih neina in Pathian taw kizopna a thak piang sak hi ci hi.\nThu umte sia Pathian taw kilemna nei a, mawna le thinate ii vaangletnate panin Pathian Thaa in suakta sak hi. A lian 5-8 sungah Paul in Pathian thukhamte a kulna le thu umte ii nuntakna sungah Pathian Thaa ii thahatna thute son hi. Tua zawkciangin sawltakpa in Jewte le Gentilete sia mi namcinte sungah a kihel natu zia Pathian ngaisutna thute sonto lai hi. Ama thukhupna panin, Jewte ii Jesu a nialna uh sia banghangziam cile mihing theampo Jesu Christ tungtawn in, Pathian thuthiamna taw a kithuai thei natu a thupiang hi a, Jewte zongh in, Jesu Christ sia a tawntung in nial ngawl tu hi, ci in um hi. A khakbel in Paul in tapidawte nuntakzia tu sia bangbang hi a, a tuan in ngualdang taw kizopna sungah ki it natu dan sia koibang hi a ci teng son hi. Thubulphu ahi Pathian ii tung a sep sakna le ngam uk kumpite tung le khat le khat tungah Tapidawte sep tute le thinsung thiangtho tak a om zia tu thute son hi. A laithak tawpna ah ama aituam thuthakte le Pathian pokna kammalte at hi.\nThupatna le Thubulphu 1:1-17\nMihingte atu ngupna a kulna thu 1:18-3:20\nPathian hong ngupna zia 3:21-4:25\nChrist sungah nuntakna thak 5:1-8:39\nPathian ngealna sungah Israel mite 9:1-11:36\nTapidawte ngamtatzia 12:1-15:13\nThukhupna le aituam paupuina 15:14-16:27\n1Pathian Lungdamna Thupha hil tu in a sap, sawltak khat tu a teal, Jesu Christ naseampa ahi Paul ii laithak hi.\n2Tua Lungdamna Thupha a pian natu sia Lai Thiangtho sungah a ki at sa bangma taangh lai pek panin a kamsangte tungtawn in Pathian kamciam a piak sa ahi hi. 3Tua in ih Topa Jesu Christ, ama Tapa huvau ahi hi: Chi le sa panin ama sia David suan hi a; 4Pathian pianzia taw ci leang thina panin a lian vaangletna taw a kithaw sak kikna in Pathian Tapa a hina kilangh sak hi. 5Ama tungtawn in Pathian in mi namcin sung pan mihing theampo a up thei natu le a thu a nit thei natu in Christ hu in kei sia sawltak khat sua theina thupha hong pia hi. 6Jesu Christ neisa a suak tu in Pathian hong sap sa Rome khua a om note zongh hi thu in hong huam hi.\n7Tua ahikom Pathian in hong it a, ama minam suak tu a hong sam sa no Rome khua a omte theampo tungah lai kong thaak hi.\nIh Pa Pathian le ih Topa Jesu Christ in thuthiamna le thinnopna hong pia tahen.\n8A masa phitbel in no tungtaang ah Jesu Christ tungtawn in Pathian tungah lungdam ka ko hi, banghangziam cile leitung theampo in na upna thu uh hong za hi. 9A Tapa Lungdamna Thupha ka hil sak, ka thin theampo taw ka sep sak, tu a ka son teng sia thumaan a hina thu ah— Pathian in ka tetti ahi hi. No kong phaw tawntungna sia Pathian in, 10thu ka nget simin hong he hi. Pathian deina a hina le tu in no kungah kong haw tu sia hong suak sak thei takpi le ci in ka ngen hi. 11Note hong thakho sak tu, Thaa thupha hong hawm sawn tu in kong mu nuam mama hi. 12Ka cinop sia kei upna hu in note phat tuamna nga in, note upna hu in kei zongh phat tuamna nga tu a, hun khat sungah a kihu tetek ih hina thu ka son nopna hi.\n13Suapuite awng hi thu na teptee tu ka dei a, tamvei ma note kungah hong haw tu in ka ngeal zo hi, ahihang tabang ka hi thei ngawl natu in bang khat po in hong khak tawntung hi. Gentilete sung panin a kikheal ka om sak bangma in, no sung pan zong kikheal sak zawk nei leng ka uk hi. *1:13 St 19:21. 14Banghangziam cile heakna nei te ahizong a nei ngawlte ahizong, pilna neite ahizong a nei ngawlte ahizong mihing theampo ii tungah tavuan ka nei hi. 15Tua ahikom Rome khua ah a teang no tung zongh ah Lungdamna Thupha hil tu sia ka lawp hi.\nLungdamna Thupha ii Vaangletna\n16Lungdamna Thupha sungah a kicingin muanna ka nei hi; tua in a umte theampo ki ngup natu Pathian vaangletna hi a Jew mite atu hi photin, tua zawkciang Gentilete atu zongh ahi hi. *1:16 Mk 8:38. 17Banghangziam cile lungdamna thupha in Pathian le mihingte sia bangbangin kilemzawng thei tu ziam ci in hong lak hi: a patna panin a tawp dong upna tungtawn in a piang ahi hi. Laithiangtho sungah “Upna tungtawn in Pathian mai ah thutang kisuak sak pa in a nungta tu hi,” ci hi. *1:17 Hab 2:4.\nMihing Theampo Mawnei Siat\n18Thumaan thu a kiheak tu a khaktan mihingte ngitlona le mawnate hu in Pathian thin uukna sia van panin hong pai suk hi ci in kilangh hi. 19Pathian in amate daan a pia hi, banghangziam cile mihingte ii Pathian a heak natu sia Pathian mama in amate tungah telthiang sak hi. 20Pathian ii simlei a bitphua pan kipan a kimu thei ngawl Pathian phatna ahi, ama ii tawntung vaangletna le thaa lam pianzia te thiang takin kimu hi; tuate sia Pathian ii vawt nate tung panin kitel thei hi. Tua ahikom mihingte in kam zon natu bangma a nei bua uh hi. 21Amate in Pathian he ahihang a upat tu bangin upat ngawl uh a, ama tungah lungdam a ko tu bangin ko ngawl uh hi. Amate khua ngaisutna mannung mama ngawl a amate thinsung kihum cip in, khuazing taw kidim hi. *1:21 Eph 4:17-18. 22A mate sia ciim kisa ahihang mawmaw uh hi; 23a nungta tawntung Pathian a biak tu luangin a thi thei mihing, vacim, ngamsa, awmtal a vak nganhingte meal taw kibang limte bia uh hi. *1:23 Thkna 4:16-18.\n24Tua ahikom, amate thinsung ah a uuk kihuai ngamtatnate vawt tu in, Pathian in amate thazau a, taciangin amate khat le khat tungah maizum huai nate kivawt uh hi. 25Pathian huvau thumaante sia leeilot thu taw theak uh a, Bitphuapa bia ngawlin Pathian bitphua sa nate bia zaw uh hi. Pathian sia a tawntung in kipok tahen! Amen.\n26Amate sia hi bangin ngamta ahikom, Pathian in amate sia a maizum huai chi le sa deina sungah thazau hi. A numeite ngangawn in amate pumpi sia zak tu bangin zangh ngawlin ngeina ngawl bangin zangh uh hi. 27Tua bangma in pate zongh in numei taw om khop tu sangin, pa le pa khial nopna thin nei uh hi. Pate in a maizum huai pa le pa khialnate vawt a, tua hu in amate taw a kiphu daante kipia hi.\n28Pathian huvau heakna maante sia mihingte in khua ngaisut in nei nuam ngawl ahikom Pathian in amate sia ngamtat tuak ngawlte ngamtat theina ngaisutna sungah thazau hi. 29Amate sia ngitlona, siatna, duhopna le kilal sak theina namcinte taw kidim a; ki eenna, kisuamlupna, kihauna, ngualtheamna le siatvawt nopna thin taw kidim uh hi. Amate sia nawnsan a, 30khat le khat kingensia hi; amate in Pathian ensan a, sisuak in, kipha sak a kisuangtaak hi; siatna namcin phuang a; nute pate thu ni ngawl hi; 31Cizat nei ngawl a; kamciam len ngawlin ngual hesuak theina le thuthiamna nei ngawl hi. 32Hi bang a nungtate sia Pathian thukham in thidaan thuak hen a ci hunlam zongh amate in he uh hi. Ahitazong, a ngamtatna kheal ngawl bek dom ngawlin, tabang a ngamtate zongh thukimpui lai hi.


url: =7th Prince Chapter 72 – Readkomik\n7th Prince Chapter 72\nRead the latest manga 7th Prince Chapter 72 at Readkomik . Manga I was reincarnated as the 7th Prince is always updated at Readkomik . Dont forget to read the other manga updates. A list of manga collections Readkomik is in the Manga List menu.\nTags: read manga 7th Prince Chapter 72, comic 7th Prince Chapter 72, read 7th Prince Chapter 72 online, 7th Prince Chapter 72 chapter, 7th Prince Chapter 72 chapter, 7th Prince Chapter 72 high quality, 7th Prince Chapter 72 manga scan, March 11, 2022 , Luck Life


url: =Minam khat neih ding a hoih ~ Hau Za Cin :: ZOMI DAILY\nposted on 2 January 2016 at 10:25 am Lomkholna: Article, Hauzacin\nMinam cih ciang pianna gui kibang, ngeina kibang, zat leh zuih kibang, biakna upna thupi sakte kibang cih bangin a paipi khat kibang hamtang hi. Korea te ngo mahmah tase le uh vompi suan hi cih khat i za ngei hi. Zomi kici te ngo mahmah khol takei leng Nisa in a kap ngei vetloh suanghawm, kua hawm “Khul” pan piang kici leuleu hi.\nTua pan piang khempeuh tuni in ‘laigui zom’ i ci a, minam khat ihi hi. I kibatna om hi peuhmah a, tua kibatna omte i khahsuahloh ding thupi mahmah ding hi. Minam ciamtehna khat, minam puan khat, minam dial khat, minam pau khat, minam ngeina biakpiakzia khat, minam ngeina kitenzia khat, minam ngeina kivui dan khat, minam ngeina kipahtawidan khat, minam sung mimal khempeuh thupisak (value system) a kibang khat, etc. cihbangin i neih kisam ding hi. Tua bang anei ngeisa ihih ding uphuai hi. Tua neih ngeisa pen kepbit zong kul ding hi. Kepbit a hih kei leh a thak piang dinga, minam thak piang ding cihna hipah hi.\nMinam khat hite in minam puan a silh uh ciang kibang hi. Minam Lam a lah uh ciangin kibang hi. Minam pau a gen uh ciangin kibang hi. Minam nopni dahni zat dan a gen uh ciang kibang hi (Customary Law kibang). Ei zong a kibang nei thei leng, zang thei leng hoih ding hi a.\nMinam khat sungah innkuan bangin genteh pak leng, nu ding kisam a, pa ding kisam hi. Nasem ding khangno kisam a, minam mel kilahna ding nungak melhoih kisam hi. Lametna hong neisak ding naupangno kisam a, thudot kamdot ding pitek putek kisam hi. WC bawhlung mah bangin i khialh khak leh a dik a maan a kipankiksak ding referee i kisam hi. Minam sung bitna dingin galveng kisam a, midang tawh kilawmtatna a bawl ding gamkek diplomats kisam hi. Sia in pha ta leh a puah a huai dingin minam Nu kisam a, genhak in hilh hak tase leh a kem a khoi ding Pa kisam hi.\nA hoihlohna khat om leh a kiphawksak ding ‘phun hat’ pawlkhat kisam a; phun hat te a nial ding ‘phun hat zawsem’ pawlkhat zong kisam hi. Sia leh pha leh a phat nuam veve angsungthei honkhat kisam a, hoih in khangto ta leh a hoihsem a khangtosem nuam a huaiham honkhat zong kisam hi. Phunlo paulo a a sem ngiatngiat a kisap mah bangin sem in sem takei leh kampi bek tawh a awngawng, ama sepsa bang keek a a gen thei honkhat zong kisam zel hi. Ama sepsa nangawn ah pahtawina a lamen lo a kisap mah bangin, mite sepsa khempeuh ah a minpha a ngah nuam honkhat zong kisam hi.\nPahtawina kipia kei leh a thadual pah mi a kisap mah bangin pahtawi takei leng a khawl tuanlo maban a zom den mi zong kisam hi. Mi khut ah gul man nuam hon khat a kisap mah bangin ama sepsa na ngawn ah ‘ka sepsa hi’ a ci nuamlo zong honkhat kisam hi. Kipawl in semkhawm siam a kisap mah bangin mite tawh a kipawl thei vetlo zong hon khat kisam hi. Thu ngaihsun siam a kisap mah bangin a ngaihsut masaksak a awtpihpih pawl zong kisam veve hi. A pil a kisap mah bangin a kipilsak zong honkhat kisam a; a hau a kisap mah bangin a kihausak zong kisam zel hi.\nA zuau ngeilo hon khat a kisap mah bangin a mutmut thei pawlkhat zong kisam a; a khem ngeilo mi a kisap mah bangin mikhem tawh nekzong thei honkhat zong kisam veve thong hi. Phat kei leng a khasia pah pawl a kisap mah bangin phatphat taleng ‘phat tak hi keng’ a ci pawl zong kisam zel. Heh leh a hehna cillum tawh a valh pawl a kisap mah bangin heh leh vompi halungvei bang pawl zong kisam zel. Mite in pil teh cita leh amah leh amah pil a kisa nailo honkhat kisam a, mite in hai teh cita leh pil ing a ci nuam mi zong honkhat kisam hi.\nPil mahmah taleh a pilna a kizang theilo mi kisam a, hai mahmah taleh a haina minam bukimsakna ding kisam om hi. Hau mahmah minam a khual vetlo kisam a, zawng mahmah taleh minam ading a piakhia den zo mi zong kisam hi. Minam minam cihcih kul kei a ci pawl zong kisam a, minam it ding minam kep ding cih a gengen pawl zong kisam hi… and so on…\nGuai, minam khat i cih pen a bukim na ding a baih hetlo hithong. Zomi te’n hih teng khempeuh leh i gen khak loh teng zong i nei hiam? Minam lian khat i hih leh bel neih dinga kilawm, minam lian a kicite in a neihte uh ahi hi. Gen khit zawh pak ding hilo lai.\nPrevious: Jesu Suah Lundamna Thupha ~ Fr. Joseph Mungno\nNext: ZAM Thupuak :: 03 January 2016\nNi 6 galkidona ~ Rev. Thang Van Lian\nMichael Jordan tungpan Zomi te’n ii sinding thu pawlkhat


url: =Tho in la na Pasian sam in! :: ZOMI DAILY\nposted on 19 September 2014 at 1:37 pm Lomkholna: Article, Biakna\nJonah 1;6 ‘Ihmupa aw, bang na cih na a hi hiam? Tho in la na Pasian khiang ah thu ngen in!’.\nKamsang Jonah pen Pasian in Nineveh khua pi ah a pai ding a sawl lai tak Pasian thu mang lo in, Tarshish khua lam ah tai sim hi. A tuang na tembaw pi huihpi nung in, a tembaw nasem te lung hi mawh lai tak, a man khua phawk lo-in, nuam tak in a ihmu hi. Tembaw ukpa in mu in,\ntho in la na Pasian khaing ah kiko in, hong hon thei kha ding hi ci in a sawl hi.\nMalaysia Zomi te’ kampau a kizang mahmah/popular khat a hi ‘ka vai uh sah mahmah hi’ hong kicih leh bel na ki ho pih pa/nu pen na aw nem thei pen in ho in la heh nem in thunget sak le cin hoih ding hi. ‘Vai sah”cih kammal pen a khiat na dan ah, ‘kamai lam uh hamsa’, ‘kician lo’, ‘thulela tam’ cih na in a tom in ki khia thei a Malaysia Zomi te lak ah, a kizang nuam lo “Kammal” khat hi napi in, zat a kul na a hang hong om thei zel hi. Ahun zui in,Zomi te hong lunghi mawh sak thei Malaysia kumpi thu nei te tung pan hi ta leh UN thu nei te tung pan hi ta leh thulu tuamtuam tawh kiphukha zel hi. Genteh na in, Malaysia gamsung ah gamdang mite’ khutpi meek vai ding, 6P vai, Bio data vai, Operasi cih mah, Muslim leh Buddhist te kilem loh vai, UN min kibang vai cih a kipan Zomi ten thusia lasia in hong ban toto a, ih Zomi te Paunak in “Vai nunung, guah sia in lap” cih tawh ki bang hi.\nTusung teng in, ih tuak khak thu in, ‘Min’ kibang vai mah kilim gen pen in, phone hong sam UN officer te zong ei kiging khol loh lai tak in, “zingcaing hong pai in”, “thai ciang hong pai in” cih bang tawh a mau ut hun hun in hong sam zauzau uh hi. Ei man leh man hun hi lo in amau cih ni, cih hun a kitung a Zum pan lungkham sa in a ciah khia Zomi tampi tak ki om hi.\nHih min kibang, thangthu kibang vai tam gen nawn kei ni. Tua bek hi lo in,Nung kum sung a kihawm 791-13C te bang Asylum seeker card hi pan in, gam thum na tung thei nang Card hi nai lo lai hi. Asylum seeker card a ngah zo lo zong ki-om lai hi. Asylum seeker card pen 2017 ciang refugee card ding in kiciam teh pan ding hi ci sawnsawn hi. Australia 842 vai e? Tua zong kamthu hi, a sau khempeuh in ngah ding cih na hi lo in, hong sam ding a sponsor te a kiciat mahmah leh tel na kingah thei hi pan hi. Tua hi leh gambel a hong kiciam teh khin te maban bang caing tung? Gen thei om tuan lo lai hi, mai lam ah bang thulu tawh Malay kumpi in gambel mite hong lung hi mawk sak lai ding hiam? 1980 pawl kipan in Kawlgam sunga suangman pha om na Phakant, Mogok khua te ah Zomi te suangmanpha to ding in kipai a, a tuah pha te hong ciah pah in, a tuahpha mel lo te tuni dong a teng suak om hi.\nMikhem peuh tuahpha ding cih thu omtuan lo a, tuah sia ih kisak leh zong nung kik ding a hun om lai hi. Tua mah bang in, Malaysia gam ah kum tampi vai kician lo, mailam vai ding bing pipi in a om kha pawl khat ih om hi. Tua te a ding thunget sak ding in, ei Malay gam sung a Zomi te tavuan bek hilo in, Kawlgam, gam tuamtuam a tung khin Zomi pih te vai zong a hihi. Thunget na ah hong phawk un, thuhong nget sak un, maban lah zom thei omlo, innlam lah ciah nuam lo lungkia lungkham tampi tak thunget na ah hong mangngilh kei un. Tembaw ukpa in Jonah khiang a gen mah bang in, Tho in la na Pasain sam in ! Lungkia lungkham in ih om lai bang ih phawk hiam? Kua ih phawk hiam? Bang in hong heh nem thei ding hiam? Topa ih muang le Isaiah 40;31 ah ‘Ahih hangin Topa amaung mite atha uh dimkik ding a, muvanlai bangin kha tawh leengto-in amaute tai napi-un tawllo ding uh a, amaute lam pai na pi-un gim lo ding uh hi.’\nKong it Zomi te Topa ih muang khial kha hiam? Topa’ muvan lai bang in tha hong dim kik ding a, ih tai hang in ih tawl nawn kei ding hi. Lungnuam tawl dam tak in, muvan lai tha tawh gamthum na a leng thei ding in thu kinget sak ni.\nThoin, ih Pasian sam ni!\nPrevious: Deklam Tuktum icih kua mite hiam? ~ Thawn Tuang\nNext: Yangon St. Mary Cathedral maiah lungphona neipa kumkhat thongdan tuak